
Cils qui vuet aucun art aprendre
A douze choses doit entendre:
La premiere est qu'il doit eslire
Celui ou ses cuers mieus se tire
Et ou sa nature l'encline;
Car la chose envis bien define
Qu'on vuet encontre son cuer faire,
Quant Nature li est contraire.
Aimme son maistre et son mestier
Seur tout; et ce li est mestier
Qu'il l'onneure, oubeïsse, serve;
Et ne cuide pas qu'il s'asserve,
Car s'il les aimme, il l'ameront,
Et s'il les het, il le harront:
Pourfiter ne puet autrement.
Doctrine reçoive humblement;
Mais bien se gart qu'il continue,
Car science envis retenue
Est et de legier oubliée,
Quant elle n'est continuée.
Soing, penser, desir de savoir
Ait, si porra science avoir.
Et l'entreprengne en juene aage,
Eins qu'en malice son corage
Mue par trop grant congnoissance.
Car le droit estat d'innocence
Ressamble proprement la table
Blanche, polie, qui est able
A recevoir, sans nul contraire,
Ce qu'on y vuet peindre et pourtraire;
Et est aussi comme la cire
Qui sueffre dedens li escrire,
Ou qui retient fourme ou empreinte,
Si comme on l'a en li empreinte.
Einsi est il certeinnement
De vray humein entendement
Qui est ables a recevoir
Tout ce qu'on vuet et concevoir
Puet tout ç'a quoy on le vuet mettre,
Armes, amours, autre art ou lettre.
Car chose ne puet si forte estre,
S'il vuet, qu'il n'en deveingne mestre,
Mais qu'il vueille faire et labeure
Ad ce que j'ay dit ci desseure.
Pour ce l'ay dit que, quant j'estoie
De l'estat qu'innocence avoie,
Que juenesse me gouvernoit
Et en oiseuse me tenoit,
Mes ouevres estoient volages:
Varians estoit mes corages;
Tout m'estoit un, quanque vëoie,
Fors tant que toudis enclinoie
Mon cuer et toute ma pensée
Vers ma dame, qui est clamée
De tous seur toutes belle et bonne.
Chascuns par droit ce nom li donne;
Et de tous les biens que Nature
Puet ottroier a creature
A tant qu'elle est fleur souvereinne
Seur toute creature humeinne.
Pour ç'a li mes cuers s'enclinoit,
Et Nature li aprenoit,
Ce m'est vis; car certeinnement
Selonc mon juene entendement
La vëoie moult volentiers.
Car mes voies et mes sentiers,
Mi gieu, mi penser, mi retour
Estoient en son noble atour
Tout adès, n'avoir ne pooie,
Sans li vëoir, parfaite joie.
Et quant Amours vit qu'en ce point
Estoie, elle n'atendi point,
Eins s'i mesla par tel maniere
Que puis ne fu, ne jamais n'iere,
Que seur tout quanque Dieus a fait
Ne l'aimme de cuer et de fait,
Oubeïsse, serve et honneure,
Et qu'en tous tans et en toute heure
Ne soie tous siens sans demi
A loy de trés loial ami.
Car ç'a esté m'amour premiere,
Et si sera la darreniere.
Pour c'en li servant fineray,
Ne jamais autre n'ameray.
Or doint Dieus que s'amour soit moie,
Qu'en ce monde plus ne vorroie.
Einsi fist Amours par son art
Qui maint franc cuer doucement art
Que, quant premiers ma dame vi,
Sa grant biauté mon cuer ravi.
Et quant de s'amour fui espris,
Juenes estoie et desapris,
S'avoie bien mestier d'aprendre,
Quant tel fais voloie entreprendre.
Que di je? Eins l'avoie entrepris.
Qu'einc congié ne conseil n'en pris
Fors a mon cuer et a ses yeus
Qui en riant m'ont en mains lieus
Prié que par amour l'amasse
Si doucement, que je n'osasse
Leur vueil refuser, ne peüsse.
Et mes cuers voloit que je fusse
Tous siens, et j'aussi le voloie,
Et pour ç'a eaus m'en consilloie.
Si qu'einsi fui, se Dieus me gart,
Pris par dous ris et dous regart.
Et certeinnement, se j'eüsse
Tant de bien en moy que je fusse
Aussi sages com Salemons,
Et fust miens quittes tous li mons,
Et aussi preus comme Alixandres
Ou comme Hector, qui gueres mendres
Ne fu de li quant a valour,
Et s'eüsse autretant d'onnour
Comme ot Godefroy de Buillon,
Et la biauté qu'ot Absalon,
Et de Job la grant pacience,
L'estableté et la constance
De Judit et de Socratès,
Qui en un point estoit adès,
Car pour gaaingne ne pour perte
Ne se mouvoit, tant fust aperte,
Et avec ce l'umilité
Qu'Ester ot, et la loiauté
D'Abraham, a verité dire,
Ne peüsse je pas souffire
Pour dame amer de tel affaire.
Mais Amours le me firent faire
Qui m'i donnerent ligement,
Quant je la vi premierement;
Si que siens sans riens retenir
Sui, que qu'il m'en doie avenir,
Et seray, tant com je vivray,
Ne jamais autre n'ameray.
Et quant Amours m'ot a ce mis
Que pris fui et loiaus amis,
Elle congnut bien ma juenesse,
Mon innocence, ma simplesse.
Et pour ce qu'estoie en enfance,
Me prist elle en sa gouvernance;
Si me moustra la droite voie,
Comment ma dame amer devoie,
Servir, oubeïr, honnourer,
Humblement croire et aourer
Et cremir seur toute autre rien
Com m'amour et mon dieu terrien,
Et que toudis eüsse l'ueil
A faire son bon et son vueil,
En gardant s'onneur et sa pais,
Et que, se de l'amoureus fais
Me venoit peinne, ne dolour,
Ou merencolie, ou tristour,
Que tout humblement recueillisse,
Et qu'a grevez ne m'en tenisse;
Et aussi que bien me gardasse
Que ceste amour continuasse,
Et qu'adès, de près et de loing,
Desir, penser eüsse et soing
De s'amour et sa grace acquerre,
Sans autre desirer ne querre,
Et que loiaus fusse et secrez.
Ce sont les poins et les degrez
Qu'Amours m'enseingna et aprist,
Quant en gouvernance me prist;
Et je les ay si bien apris
Que puis en un seul ne mespris.
Et aussi ma trés douce dame,
Que je desir et aim, par m'ame,
De cuer, sans pensée vileinne,
Plus que Paris ne fist Heleinne,
M'estoit miroir et exemplaire
De tous biens desirer et faire.
Et pour le bien qu'en li vëoie,
De tout bien faire me penoie
Et me gardoie de mesprendre,
Si qu'on ne me peüst reprendre,
A mon pooir, car sa bonté
M'en donnoit cuer et volenté.
Et son humilité parfaite
M'estoit escuz, deffense et gaite
Qu'orguieus ne me peüst sousprendre,
Qui mains maus norrist et engendre,
Et qu'envers tous trés doucement
Me maintenisse et humblement.
Et vraiement bien dire puis
Que d'umblesse est fonteinne et puis;
Qu'onques turtre ne turterelle,
Aingnaus, coulons, ne coulombelle,
Damoiselle, ne pucelette
Ne pot estre d'orgueil plus nette,
Ne plus pleinne d'umilité,
Acompaingnie de pité,
En tous cas et en tous endrois,
De li. Certes, et c'est bien drois,
Car il li vient de droite ligne;
Pour c'en ce cas pas ne forligne.
Et sa maniere asseürée,
De tous et de toutes loée,
Son biau port, son gentil maintieng
Qui pareil n'ont, si com je tieng,
Tout aussi com l'enfant le mestre
Aprent, m'aprenoient a estre.
Car, sans plus, de leur ramembrance
Maintieng, maniere et contenance
Loing de li souvent me venoit
Milleur, quant il m'en souvenoit.
Si que dont, quant je la vëoie
Vis a vis et que remiroie
Son port, son maintieng, sa maniere,
Qui plus est estable et entiere
Que nulle qu'onques mais veïsse,
Bien estoit drois qu'en retenisse
Aucun notable enseingnement,
Quant dou souvenir seulement
Meintes fois par Douce Pensée
Ma maniere estoit amendée.
Et sa gracieuse parole,
Qui n'estoit diverse ne fole,
Estrange ne mal ordenée,
Hauteinne, mais bien affrenée,
Cueillie a point et de saison,
Fondée seur toute raison,
Tant plaisant et douce a oïr,
Que chascun faisoit resjoïr,
Me metoit un frein en la bouche
Pour moy taire de ce qui touche
A tout ce qu'on claimme mesdire.
Mais laisse avoit pour le bien dire,
Car nuls ne doit dire d'autrui
Ce qu'il ne vuet oïr de lui.
Le trop parler me deffendoit;
Parler a point me commandoit,
Sans baudour et sans venterie,
Sans mentir et sans flaterie;
Car c'est chose moult honnourable
D'estre en son parler veritable,
Et verité ne quiert nuls angles,
N'elle n'a que faire de jangles.
S'onneur et sa grant courtoisie
Me deffendoient villonnie
Et voloient que j'honnourasse
Chascun, et que po me prisasse;
Car cils a l'onneur qui la fait,
Nom pas cils a qui on la fait.
Et se l'Evangile n'est fausse,
Humiliez est qui s'essausse,
Et qui s'umilie essaussiez.
Pour c'est li noms si essaussiez
De ma dame par tout le monde,
Qui en humilité habonde,
En honneur et en courtoisie,
Plus qu'en dame qui soit en vie;
Et comment que chascuns li donne
Le pris d'onneur et la coronne,
Estre cuide, tant a d'onnour,
Entre les autres la menour.
Ne congnoissoit fole largesse,
Ne d'escharseté la simplesse,
Ne la destresse d'avarice,
Qui est en cuer humain grant vice.
Mais toudis, quant elle donnoit,
Ses dons sagement ordonnoit
Et savoit certeinnement quoy,
Quant, comment, a qui et pour quoy.
Tost le faisoit, et volentiers,
S'en estoit ses dons plus entiers;
Car qui tost donne, deus fois donne.
De ce m'estoit maistresse bonne
Qui m'aprenoit a bonne escole
Que n'eüsse largesse fole,
Avarice, n'escharseté
Que largesse het sans pité,
Et seur tout qu'en moy fer ne fust
Dou dart d'avarice ne fust,
Qui tout autre bien fait perir
Par tout ou il se puet ferir.
Car ja homs n'iert tant honnourez,
Que ses biens n'en soit devourez
Et qu'il n'en perde, s'il a pris,
Scens, honneur, ame, los et pris.
Et sa grant douceur a nul fuer
Ne se departoit de mon cuer,
Car sa demeure et son sejour
Y faisoit de nuit et de jour.
Et aussi com le dous entrait
La doleur d'une plaie trait
Et adoucist, sa grant douçour
Faisoit adoucir la dolour
Qu'Amours et Desirs me faisoient,
Qui maint grief estour me donnoient,
Desquels je ne me pleing ne dueil,
Car je n'en ai peinne ne dueil,
Einsois les recueil humblement,
Bonnement et joieusement.
Et son trés dous plaisant regart
Attraioit mon cuer de sa part
Tout aussi, par son dous attrait,
Com l'aïmant le fer attrait.
Et ce tenoit mon cuer en joie,
Car quant ce dous regart vëoie,
En moy ne prenoit son repaire
Riens qui fust a joie contraire.
Et sa biauté, qui toutes passe,
Enlaçoit mon cuer et enlasse
De plus en plus de jour en jour
En son service et en s'amour,
Et m'aprenoit, par sa puissance,
A congnoistre Douce Esperance,
Et a desirer la mercy
D'Amours, dont moult la remercy.
Car certes, je ne congnoissoie
Espoir ne Desir, quant en voie
Me mist sa biauté dou congnoistre,
Pour m'amour et ma joie acroistre,
Qu'Amours croist Desir et enorte,
Et Esperance joie aporte.
Et son noble atour bel et gent,
Qui est, au dit de toute gent,
Simple, faitis, apert et cointe,
M'acointoit et encor acointe
Que me tenisse cointement,
Nettement et joliement,
Trop ne po; car qui se desguise,
Certes, ce n'est pas belle guise;
Mais qui puet au moien venir,
C'est le plus seür a tenir.
Einsi son exellent bonté
Et sa parfaite humilité,
Sa maniere qui n'est volage,
Son gentil port, son maintieng sage,
Son biau parler, sa haute honnour,
Sa courtoisie sans errour,
Sa franche liberalité,
Sa douceur pleinne d'amisté,
Son dous regart, sa biauté fine
Et son atour belle doctrine
Me demoustroient et maint bien,
Se je les retenisse bien.
Et ja soit ce qu'en li veïsse
Tous biens, et po en retenisse,
Ne puet estre que mieus n'en vaille,
Ou ce seroit mal fait sans faille.
Et se retenu les avoie,
Volentiers pas ne les diroie,
Pour ce que loange assourdist
En bouche qui de li la dist.
Et nompourquant tant en vueil dire
Sans venterie et sans mesdire
A sa loange seulement,
Que de li venra proprement,
S'en toute ma vie riens vail,
A qui cuer, corps et ame bail.
Einsi la trés noble doctrine
Qui tant est precieuse et fine
De la belle me doctrina,
Qui toute bonne doctrine a.
Et je la servi longuement
De cuer si amoureusement,
Qu'a nulle autre rien n'entendoie
Fors a s'amour ou je tendoie.
Mais de tout ce riens ne savoit,
Ne comment elle pris m'avoit;
Car pour riens ne li descouvrisse
L'amour de mon cuer, ne deïsse,
Ne descouvrir ne li peüsse,
Se je vosisse ne sceüsse;
Eins portoie couvertement
Ceste amour et celeement,
Sans faire en plainte ne clamour,
Tant estoie espris de s'amour.
Nompourquant, quant de son regart
Sentoie le trés dous espart,
Je perdoie toute vigour
Par sa force et par sa rigour,
Et me faisoit teindre et palir,
Fremir, trambler et tressaillir.
Lors pooit bien apercevoir
Que l'amoie sans decevoir
Plus cinq cens mille fois que mi,
Sans feintise et de cuer d'ami.
S'usoie ensement ma jouvente
Pour ma trés douce dame gente
En dous penser, en souvenir,
En esperance d'avenir
A sa grace que tant desir
Que je n'ay nul autre desir.
Si sentoie maintes pointures,
Une heure douces, l'autre sures,
L'autre plaisant, l'autre enuieuse,
L'autre triste, l'autre joieuse.
Car cuers qui sent d'Amours le point
N'est mie toudis en un point,
N'asseür de joie ou de peinne;
Einsois couvient qu'il se demeinne
Selonc la fortune d'Amours.
Mais la teste encline comme ours
Recevoie son dous voloir,
Fust de joie, fust de doloir,
Humblement comme amis parfais
Amoureus par dis et par fais.
Et pour ce que n'estoie mie
Toudis en un point, m'estudie
Mis en faire chansons et lais,
Balades, rondiaus, virelais
Et chans, selonc mon sentement,
Amoureus et non autrement;
Car qui de sentement ne fait,
Son ouevre et son chant contrefait.
Ne moustrer aussi ne pooie
Les maus d'amours que je sentoie
A ma dame qui en chantant
Me va si bel comme enchantant.
Et tous les chans que je ditoie,
A sa loange les faisoie
En pensant que, s'il avenist
Que mes chans devant li venist,
Qu'elle porroit savoir comment
Je l'aim et sui en son comment.
Et mes cuers moult s'y deduisoit,
Quant ma dame a ce me duisoit
Qu'a sa loange et a s'onnour
Me faisoit chanter pour s'amour.
Car chanters est nez de leëce
De cuer, et plours vient de tristece.
Et seur ce que Douce Pensée
S'est dedens mon cuer enfermée,
Souvenirs et Bonne Esperance
Et Loiauté, ou ma fiance
Ay si toute qu'ailleurs ne l'ay,
Fis je ce dit qu'on claimme lay:

Qui n'aroit autre deport
En amer
Fors dous Penser
Et Souvenir
Avec l'Espoir de joïr,
S'aroit il tort,
Se le port
D'autre confort
Voloit rouver;
Car pour un cuer saouler
Et soustenir,
Plus querir
Ne doit merir
Qui aimme fort.
Encor y a maint ressort:
Ramembrer,
Ymaginer
En dous plaisir
Sa dame vëoir, oïr,
Son gentil port,
Le recort
Dou bien qui sort
De son parler
Et de son dous regarder,
Dont l'entrouvrir
Puet garir
Et garentir
Amant de mort.

Et qui vorroit plus souhaidier,
Je n'os cuidier
Si fol cuidier
Que cils aimme de cuer entier
Qui de tels biens n'a souffisance;
Car qui plus quiert, il vuet trichier,
S'Amours tant chier
L'a que fichier
Deingne par l'ueil de son archier
En son cuer d'eaus la congnoissance.
Car on ne les puet esprisier,
Ne trop prisier,
Quant de legier
Puelent de tous maus alegier,
Et faire par leur grant puissance
Un cuer navré sain et legier,
Sans nul dangier,
Et eslongier
De mal, et de joie aprochier.
Seulement de leur ramembrance.

Et pour c'engendrée
S'est Douce Pensée
En mon cuer et enfermée,
Qu'adès me souvient
De la desirée,
Dont ma joie est née
Et l'esperance doublée
Qui de li me vient.
S'en yert honnourée,
Servie, loée,
Crainte, obeïe et amée,
Faire le couvient;
Car s'il li agrée,
J'aray destinée
Bonne ou mort desesperée;
Dou tout a li tient.

Mais quant je voy
Le trés bel arroy
Simple et coy,
Sans desroy,
De son corps, le gai,
Et que je l'oy
Parler sans effroy,
Par ma foy,
Si m'esjoy
Que toute joie ay.
Faire le doy,
Se je l'aim et croy;
Car de moy
A l'ottroy
Et de mon cuer vray,
Qui maint en soy,
Dont tel bien reçoy
Que puis n'oy
Grief anoy
Que je l'enamay.

Et se par Desir recueil
Aucun grief, pas ne m'en dueil,
Car son trés dous riant oueil
Tout adoucist
Le grief qui de Desir ist;
Si me plaist et abelist
Tant qu'au porter me delist,
Plus que ne sueil,
Pour sa biauté sans orgueil
Qui toutes passe, a mon vueil,
Et pour son trés bel acueil
Qui toudis rist,
Si qu'en plaisance norrist
Mon cuer et tant m'enrichist
Qu'ainsi vivre me souffist,
Ne plus ne vueil,

Fors tant, qu'en aucune maniere
Ma dame chiere,
Qui de mon cuer la tresoriere
Est et portiere,
Sceüst qu'elle est m'amour premiere
Et darreniere.
Et plus l'aim qu'autrui ne mon bien,
Nom pas d'amour veinne et legiere,
Mais si entiere,
Que mieus ameroie estre en biere
Qu'a parsonniere
Fust, n'en moy pensée doubliere.
Tels toudis iere,
Comment qu'elle n'en sache rien.
Car ne sui tels qu'a moy affiere
Que s'amour quiere,
Ne que de son vueil tant enquiere
Que li requiere;
Car moult porroit comparer chiere
Tele priere
Mes cuers qui gist en son lien.
Pour ce n'en fais samblant ne chiere,
Que je n'aquiere
Refus qui me deboute ou fiere
De li arriere;
Car se sa douceur m'estoit fiere,
Amours murtriere
Seroit de moy, ce say je bien.

Si n'est voie
Qui m'avoie
Comment descouvrir li doie
Par nul tour;
Car sans retour
Je morroie,
Se j'avoie
Refus, et, se je vivoie,
Ma baudour
Seroit tristour.
Fols seroie,
Se rouvoie
Riens plus, fors qu'en li emploie
Corps, honnour,
Cuer et amour;
Qu'autre joie
Ne devroie
Voloir, s'assez remiroie
Sa douçour
Et sa valour.

Dont la bonne et belle,
Comment sara elle
Que de li vëoir
En mon cuer s'ostelle
Une amour nouvelle
Qui me renouvelle
Et me fait avoir
Joieuse nouvelle,
De quoy l'estincelle
Fait sous la mamelle
Mon fin cuer ardoir?
S'en frit et sautelle,
Qu'homs ne damoiselle,
Dame ne pucelle,
Ne le puet savoir,
Si le port et selle.

Amours que j'en pri,
Qui volt et souffri
Qu'a li, sans detri,
Quant premiers la vi, m'offri,
Li porra bien dire
Que pour s'amour fri
Sans plainte et sans cri,
Et qu'a li m'ottri,
Comme au plus trés noble tri
Que peüsse eslire,
Et qu'autre ne tri;
Einsois a l'ottri
Qu'onc ne descouvri,
Dont maint souspir ay murtri
Qui puis n'orent mire.
Mais s'en mon depri
M'est amours estri,
Je n'en brai ne cri,
N'autrement ne m'en defri,
Ne pense a defrire.

Car ensement
Vueil liement,
Joliement
Et gaiement,
En ma dame amer loyaumen
User toute ma vie
Si franchement,
Que vraiement,
Se j'ay tourment,
Aligement
N'en vueil, fors souffrir humblement
Ma douce maladie.
Celeement
Et sagement,
Patienment
Et nettement
Iert et trés amoureusement
Dedens mon cuer norrie;
Car bonnement
Et doucement,
Procheinnement,
S'Espoirs ne ment,
M'iert ma peinne trés hautement
A cent doubles merie.

Car comment que Desirs m'assaille
Et me face mainte bataille
Et poingne de l'amoureus dart,
Qui souvent d'estoc et de taille
Celeement mon cuer detaille,
Certes bien en vain se travaille,
Car tout garist son dous regart
Qui paist d'amoureuse vitaille
Mon cuer et dedens li entaille
Sa biauté fine par tel art
Qu'autre n'est de quoi il me chaille,
Et des biens amoureus me baille
Tant qu'il n'est joie qui me faille
Que n'aie de li que Dieus gart.

Et pour ce, sans nul descort,
Endurer
Vueil et celer
L'ardant desir
Qui vuet ma joie amenrir
Par soutil sort;
Si le port
Sans desconfort
Et vueil porter;
Car s'il fait mon cuer trambler,
Taindre et palir
Et fremir,
A bien souffrir
Dou tout m'acort.
Il me fait par son enort
Honnourer,
Servir, doubter,
Et oubeïr
Ma dame et li tant chierir
Qu'en son effort
Me deport,
Quant il me mort
Et vuet grever,
Mais qu'a li vueille penser
Qu'aim et desir
Sans partir,
Ne repentir;
La me confort.

Einsi me fist ma dame faire
Ce lay qu'oy m'avez retraire,
Ja soit ce que riens n'en sceüst
Qu'elle fait faire le m'eüst.
Mais selonc le sens que j'avoie,
A sa loange le faisoie,
Et si près de mon sentement
Com je pooie bonnement,
Tant que par aventure avint
Qu'en sa presence cils lais vint
(Et venus y estoie aussi,
Dont j'os puis assez de soussi)
Qu'elle me commanda au lire.
Si ne li osay escondire,
Eins li lus tout de chief en chief,
A cuer tramblant, enclin le chief,
Doubtans qu'il n'i eüst meffait,
Pour ce que je l'avoie fait.
Et quant je li os tout leü
Et elle l'ot bien conceü,
Me demanda qui fait l'avoit,
Pour ce qu'elle ne le savoit.
Et si tost qu'elle dit le m'ot,
Je n'eüsse dit un seul mot
Pour toute l'empire de Romme;
Car nuls cuers ne penseroit comme
Je perdi maniere et vigour;
Car honte, amour, biauté, paour,
Et ce que celer li voloie
L'amoureus mal que je sentoie,
Me tollirent si le memoire
Et les cinq sens, que ne puis croire
Qu'onques amans fust en tel point,
Ne de parler si mal a point.
Car je n'i savoie moien,
Tant estoit en estroit loien
Mes cuers qui de paour trambloit.
Et vraiement, il me sambloit,
Se j'eüsse dit:«Je le fis»,
Que trop me fusse desconfis
Et mis, espoir, en aventure
De mort crueuse, amere et dure,
Pour ce que li eüsse ouvert
Comment je l'aim, et descouvert.
Et s'un po de durette chiere,
Ou de regart, ou de maniere,
Ou de parler, ou autrement,
M'eüst fait, je say vraiement
Qu'eüsse esté mors en la place
Pour paour de perdre sa grace,
Nom pas pour ce qu'elle fust moie,
Mais en esperence en estoie;
Et pour ce n'osoie respondre
Sa demande, n'a li respondre.
Mais encor plus me deceüsse
Assez, se menti li eüsse;
Car mentir ne doit a sa dame
Amans pour mort de corps ne d'ame,
Eins li doit toudis dire voir
Au plus près qu'on le puet savoir.
Et certes, si bonne et si sage
Est ma dame, qu'a mon visage
Sceüst tantost se je bourdasse,
Ja si bien ne li coulourasse.
Et ce faisoit mon cuer defrire
Que ne savoie le quel dire,
De verité ou de mansonge.
Et pour ç'aussi, com se fust songe,
Ravis en parfonde pensée,
De devant ma dame honnourée,
Sans respondre et sans plus atendre,
Me departi, sans congié prendre,
En tel point que je ne savoie
Qu'il me failloit, ne ou j'estoie.
Et au partir soupiranment
Pris a plourer si fondanment
Qu'en plours et en larmes fondoit
Mes cuers qui tous s'en confondoit.
Et pour gaaingnier tout le monde,
Je n'eüsse retenu l'onde
De ce plour, que par mi le vis
Ne me coulast a son devis.
Mais de ce fu trop eüreus
Qu'ame n'i avoit, fors nous deus,
Qui s'en peüst apercevoir,
Ne qui riens en peüst savoir.
Car tuit li autre assez longnet
Estoient mis en un congnet
Et s'esbatoient bonnement
A jouer au « Roy qui ne ment ».
Einsi laissai ma dame chiere,
Et m'en parti a simple chiere,
Tristes, pensis et souspirans,
Merancolieus, desirans
De venir en aucun destour
Ou finer peüsse mon plour,
Tant qu'a moy fusse revenus.
Si m'en alay les saus menus,
Pour ce que, s'aucun encontrasse,
Que tant ne quant n'i arrestasse,
Et par quoy on n'aperceüst
Qu'en moy plour ou tristece eüst.
S'alai einsi moult longuement,
Sans issir de mon pensement,
Tant que vi un trop biau jardin
Qu'on claimme le Parc de Hedin.
Lors celle part m'acheminay
Et de cheminer ne finay,
Tant que j'y vins; mais je n'y pos
Entrer; car il estoit enclos
De haus murs et environnez,
Ne li chemins abandonnez
N'estoit pas a tous et a toutes.
Nompourquant je sieui les routes
Qu'a terre vi et les esclos
Jusqu'a un huis qui estoit clos,
Qui trop bel sëoit et trop gent
En un destour et loing de gent.
S'i avoit un petit guichet,
De quoy je levay le clichet;
Et quant levé l'eus, j'entrai ens;
Mais je ne vi ame laiens,
Dont plus liez fu, car je voloie
Estre tous seuls, se je pooie.
Et quant j'eus mon vueil assevi
D'entrer ens, et tous seus me vi,
Le guichet fermai au verrueil.
Si m'en alai parmi le brueil
Qui estoit si biaus qu'onques mais
Ne vi, ne ne verrai jamais
Si bel, si gent, si aggreable,
Si plaisant, ne si delitable;
Et les merveilles, les deduis,
Les ars, les engins, les conduis,
Les esbas, les estranges choses
Qui estoient dedens encloses,
Ne saroie jamais descrire.
Et nompourquant je puis bien dire
Qu'homme ne saroit deduit querre
En l'air, en l'iaue, n'en la terre,
Qu'on n'i trouvast prest a toute heure
A son vueil, sans faire demeure.
S'alay tant amont et aval
Que je m'embati en un val
Ou je vi une fontenelle
Qui estoit moult clere et moult bele,
D'arbres et d'erbe environnée;
Et si estoit environ née
Une haiette d'esglentier.
Mais n'i vi voie ne sentier
Qui fust froïe ne batue,
Fors l'erbette poingnant et drue.
Si pensay que petit repaire
Avoit la; pour ce m'i vos traire.
Si me mis outre la haiette
Sus la fonteinne clere et nette
Ou mon vis lavay et mes yeus;
Et puis je m'assis; car li lieus
Ou einsi m'estoie arrivez
Me sambloit estre moult privez.
Lors pris a penser durement,
En moy blasmant, quant tellement
De ma dame estoie partis.
Car se li cuers me fust partis
Pour s'amour et en sa presence,
Il me vausist mieus, sans doubtance.
Qu'avoir fait telle niceté,
Com j'ay ci devant recité,
Ce m'estoit vis, puis que ce fust
Pour li, et elle le sceüst.
Nompourquant je ne le peüsse
Amender, se sires deüsse
Estre de quanque Dieus a fait.
Si n'est pas si grant le meffait,
Car outre pooir ne puet nus;
Ne cils meffais n'est pas venus
De moy, car je ne le fis pas,
Eins le fist Amours qui compas,
Regle, ordre, raison, ne mesure
Es cuers amoureus ne mesure,
Je m'en vois bien apercevant
Mieus que n'avoie fait devant.
Car gueres n'a que je disoie
Qu'adès estoit amans en joie;
Or sen et voy tout le contraire
En moy, ne je n'en puis plus faire.
Mais pas n'avoie bien apris
Tous ses tours, quant l'amer empris;
Si faurra que je les aprengne
Et que le frein a mes dens prengne,
Se je vueil vivre en son servage.
Je n'y voy plus seür passage,
Car je sens et voy clerement
Par mon fait, et non autrement,
Que cuer d'amant qui aimme fort
Or a joie, or a desconfort,
Or rit, or pleure, or chante, or plaint,
Or se delite en son complaint,
Or tramble, or tressue, or a chaut,
Or a froit, et puis ne li chaut
D'assaut qu'Amours li puisse faire;
Or li plaist; or ne li puet plaire;
Car selonc ce qu'Amours le vuet
Deduire, il s'esjoïst ou duet,
Et selonc l'estat de Fortune
Qui les amans souvent fortune,
L'un bien, l'un mal, l'autre a sa guise,
Selonc ce qu'elle se desguise.
Car sans faute, ce qu'elle fait
Moult soudeinnement le deffait,
Car en li n'a estableté,
Amour, pité, ne fermeté,
Einsois est toudis sa coustume
Que ceaus qu'elle fait tonde et plume
Et sousmette en subjection
Tele come a destruction.
Et en ce penser ou j'estoie
Je m'avisay que je feroie
De Fortune et de mes dolours,
De mes pensers et de mes plours,
Un dit qu'on appelle complainte,
Ou il averoit rime mainte,
Qui seroit de triste matiere.
Si commensai en tel maniere:
Tels rit au main qui au soir pleure,
Et tels cuide qu'Amours labeure
Pour son bien, qu'elle li court seure
Et mal l'atourne;
Et tels cuide que joie aqueure
Pour li aidier, qu'elle demeure.
Car Fortune tout ce deveure,
Quant elle tourne,
Qui n'atent mie qu'il adjourne
Pour tourner; qu'elle ne sejourne,
Eins tourne, retourne et bestourne,
Tant qu'au desseure
Mest celui qui gist mas en l'ourne;
Le sormonté au bas retourne,
Et le plus joieus mat et mourne
Fait en po d'eure.
Car elle n'est ferme n'estable,
Juste, loyal, ne veritable;
Quant on la cuide charitable,
Elle est avere,
Dure, diverse, espouentable,
Traïtre, poignant, decevable;
Et quant on la cuide amiable,
Lors est amere.
Car ja soit ce qu'amie appere,
Douce com miel, vraie com mere,
La pointure d'une vipere
Qu'est incurable
En riens a li ne se compere,
Car elle traïroit son pere
Et mettroit d'onneur en misere
Desraisonnable.
Se Fortune aimme, c'est de loing;
Elle faut toudis au besoing,
N'elle n'a de personne soing,
Soit vil ou monde.
Et pour si fausse la tesmoing,
Qu'elle porteroit faus tesmoing
Pour le mieudre amy mettre en coing
Qu'elle ait en monde.
Plus escorche qu'elle ne tonde,
Et en mauvais malice habonde,
Par quoy sa norriçon confonde;
Un pourri coing
Ne prise chose qu'elle fonde,
Qui vuet que ses ouvrages fonde,
En ce n'a pareil ne seconde.
Ce nom li doing:
« Lorde, borgne, fausse et enfrune.»
De mal faire onques n'est geüne.
Tout le mont ne prise une prune,
Eins le demeinne
A la samblance de la lune
Qui ore est pleinne, clere et brune,
Et fourme ne clarté nesune
N'a en quinseinne,
Fors tant que n'a mois ne semainne,
Jour prefix, ne heure certeinne,
Eins est sa venjance soudeinne;
Chose est commune,
Car quant la personne est plus pleinne
D'onneur, de richesse mondeinne,
De son tour a niant la meinne.
Tele est Fortune.
Pren moy deus sëaus en un puis,
Qu'assez bien comparer li puis:
Li uns est pleins, li autres vuis;
Et se l'un monte,
L'autre descent; tout einsi truis
Que Fortune par ses conduis
Monte l'un, l'autre avale, et puis
Rien n'i aconte
A roy, a duc, a per, n'a conte:
L'un donne honneur, et l'autre honte;
L'un desgrade; l'autre seurmonte;
C'est ses deduis;
Tout orgueil amolie et donte.
Mais Boëces si nous raconte
Qu'on ne doit mie faire conte
De ses anuis.
Fortune scet plus de pratique
Que ne font maistre de fisique,
De divinité, de logique,
Et mendiant,
Pour trouver une voie oblique;
Elle oint, elle point, elle pique,
Elle fait a chascun la nique,
En sousriant.
L'un fait petit, l'autre fait grant;
L'un met arrier et l'autre avant;
Or rit, or pleure, or ne scet quant
Elle aimme, si que
Si attrait sont trop decevant.
Riens ne tient qu'elle ait en couvent,
Et, pour conclure, en trebuchant
Toudis s'aplique.
Nabugodonosor figure
Qu'il vit en songe une estature
Grande et haute, qui la figure
Horrible avoit,
Et la teste d'or riche et pure,
Les bras, le pis d'argenteüre,
Ventre, cuisses de la faiture
D'arein portoit,
James de fer sus qu'elle estoit,
Des piez l'une part fer estoit,
L'autre terre. Et encor vëoit
Que d'aventure
Une pierre sans main venoit
Qui parmi les piez la feroit,
Si qu'en pourre la craventoit
Et en ordure.
L'estature que ci propose
Estre ne me samble autre chose
Que Fortune qui ne repose
Heure ne jour.
La teste a d'or, se dire l'ose,
Ou toute richesse est enclose,
Ce samble aus musars qu'elle alose,
Qui en errour
Vivent tele qu'il n'est gringnour;
Qu'elle n'a pooir ne vigour
De donner, fors peinne et labour.
Retien et glose;
Car ses joies ne sont que plour,
Et ses richesses glace en four.
Pour ce fait cils trop le millour
Qui s'i oppose.
Car se tu yes en grant richesse,
Jamais n'avras vraie leësse,
Fors peinne, misere et tristesse,
Et en doubtance
Seras dou perdre, qui trop blesse,
Ou l'ardeur aras et l'aspresse
D'avarice qui est maistresse
De pestilence.
Et se tu gis en mendience,
Tu n'avras mie pacience,
Eins sera la main en balance
D'estre larnesse.
Si ne pris riens telle puissance
Ou pais, seürté, souffissance
N'a, fors doleur et meschëance,
Pleur et destresse.
Les bras et le pis a d'argent,
Mais ce n'est que decevement,
Car ce qu'il luisent clerement,
Les yeus esbloe
Et aveugle de mainte gent
Cui elle promet largement,
Et en son pis couvertement
Traïson noe.
D'un des bras les met sus sa roe
Plus legierement qu'une aloe;
De l'autre les fiert en la joe
Si fierement
Qu'elle les trebuche en la boe,
Et puis elle leur fait la moe.
Einsi Fortune tous ceaus doe
Qu'elle entreprent.
Ventre et cuisses porte d'arein;
Mais c'est pour moustrer plus a plain
A tous ceaus qui li sont prochain
Qu'elle se change
En pis. Ci vois tu le certain,
Que d'or est son chief premerain,
Après d'argent, nom pas d'estain.
Di le voir: Men ge?
Or est d'arein vil et estrange.
Certes, ce n'est mie bon change.
Fols est qui a tels dons s'arrange,
Ne tent sa main.
Car par tel change elle se vange
De ceaus qu'elle flate et losange,
Et leur oste honneur et loange
D'ui a demain.
Seur james de fer est assise,
En moustrant que par nulle guise
Tempeste, orage, vent de bise,
Fait ne parole,
Ne crient cils ou elle s'est mise.
Mais c'est couverture et feintise,
Car les piez a de terre glise
Gliant et mole.
Et quant sus pierre ne sus mole
N'est fondée, fors seur frivole,
Cils se honnist bien et affole
Qui tant la prise
Qu'il retient riens de son escole;
Qu'adès ses escoliers rigole
Et partout leur meschief flajole
Et les desprise.
Je ne tien pas celui pour kaut
Qui vuet faire un ouvrage haut
Seur fondement qui riens ne vaut,
Sans grant damage.
Car quant il est en plus grant saut
D'ouvrer, li fondemens deffaut,
Dont trebuchier et chëoir faut
Tout le meinnage.
Einsi Fortune, la sauvage,
Quant elle a fait aucun ouvrage,
Et on est en plus haut estage,
Fait en tressaut
Venir un vent et un orage
D'aversité qui tout esrage,
Fondement, comble et massonnage,
D'un seul assaut.
Fortune a plus de mil engiens,
Pour penre et decevoir les siens;
Mais la dolente, elle n'a riens
Que donner puist.
Promettre assez puet de ses biens,
Mais tu yes trop fols, se tu tiens
Qu'il en y ait nul qui soit tiens.
En sëant fuit;
Son droit lés est dous, l'autre cuit;
Le droit porte fleur, fueille et fruit,
L'autre est desert, brehaingne et vuit
Des biens terriens;
Le droit moult clerement reluit,
L'autre samble a l'oscure nuit,
Et mi partie est par deduit
D'or et de fiens.
Fortune est amour haïneuse,
Bonneürté maleüreuse;
C'est largesse advaricieuse;
C'est orphenté;
C'est santé triste et dolereuse;
C'est richesse la soufferteuse;
C'est noblesse povre, honteuse,
Sans loiauté;
C'est l'orguilleuse humilité;
C'est l'envieuse charité;
C'est perilleuse seürté;
Trop est douteuse;
C'est puissance en mendicité;
C'est repos en adversité;
C'est famine en cuer saoulé;
C'est joie ireuse.
C'est souffrance la rigoreuse;
C'est souffissance couvoiteuse;
C'est pais dolente et rioteuse;
C'est vanité;
C'est pacience dongereuse;
C'est diligence paresseuse;
C'est oubliance la soingneuse
Contre amité;
C'est l'arbre d'inhumanité,
Enraciné seur fausseté;
L'estoc est qu'en sa verité
Soit mansongeuse;
Les fleurs sont de desloyauté,
Et les feuilles d'iniquité,
Mais li fruis est de povreté
Dure et crueuse.
La teste a pelée a moitie;
D'un oueil rit, de l'autre larmie;
L'une joe a couleur de vie,
L'autre est com morte;
S'une de ses mains t'est amie,
L'autre t'iert mortel anemie;
Un piet a droit, l'autre clopie,
La droite torte.
Sa force est qu'en chëant est forte;
En desconfort se reconforte;
En riant meschëance aporte,
Pleur et hachie;
En confortant se desconforte;
En foulant les siens entreporte;
En tous maus faire se deporte,
Quoy que nuls die.
Fortune est par dessus les drois;
Ses estatus fait et ses lois
Seur empereurs, papes et rois,
Que nuls debat
N'i porroit mettre de ces trois,
Tant fust fiers, orguilleus ou rois,
Car Fortune tous leurs desrois
Freint et abat.
Bien est voirs qu'elle se debat
Pour eaus avancier, et combat,
Et leur preste honneur et estat
Ne sai quens mois.
Mais partout ou elle s'embat,
De ses gieus telement s'esbat
Qu'en veinquant dit:«Eschac et mat!»
De fiere vois.
Einsi m'a fait, ce m'est avis,
Fortune que ci vous devis.
Car je soloie estre assevis
De toute joie.
Or m'a d'un seul tour si bas mis
Qu'en grief plour est mué mon ris,
Et que tous li biens est remis
Qu'avoir soloie.
Car la bele ou mes cuers s'ottroie,
Que tant aim que plus ne porroie,
Maintenant vëoir n'oseroie
En mi le vis.
Et se desir tant que la voie
Que mes dolens cuers s'en desvoie,
Pour ce ne say que faire doie,
Tant sui despris.
Amours, Amours, ce m'as tu fait
Qui m'as fait faire le meffait
Qui toute ma joie deffait!
Car bien puis dire
Que si estraingnis de ton trait
Mon cuer, qu'on n'en eüst mot trait,
S'avoir deüsse sans retrait
Toute l'empire.
Pourquoy me feïs tu eslire
Dame pour qui mes cuers soupire
Tant, qu'il ne congnoist joie d'ire,
Et tout a fait
Me vues pour s'amour desconfire?
Quant mon dolent cuer fais defrire
Et fondre en amoureus martire,
Est ce bien fait?
Helas! que me demandes tu?
Je t'aim de toute ma vertu.
Or me hez et m'as abatu
De haut en bas
Et de tes verges si batu
En ta chartre ou m'as embatu
Que je me rens dessous l'escu
Veincus et mas.
Si fais trop mal, se tu me bas,
Quant je me ren et que pris m'as,
Car prisonnier on ne doit pas,
S'on l'a vaincu,
Batre ne ferir en nul cas,
Eins doit on voloir son respas.
Helas! or me bas en tes las,
Pris et rendu!
Ce n'est pas ton honneur, ce croy,
Quant je te ser en tele foy
Qu'humblement a morir m'ottroy,
Se c'est tes grez,
Pour ma dame que plus ne voy.
Car doubte ay, dont je me marvoy,
Que ses gentis cuers envers moy
Ne soit irez.
Dont je sui trop mal atournez,
Tristes, pensis, desconfortez,
Quant tous mes biens as destournez,
Ne say pourquoy.
S'en est mes vis descoulourez
Et mes cuers de plours saoulez,
De griés souspirs entremeslez,
Et tout par toy.
Nompourquant pas ne m'en merveil,
Quant le regart de son dous oueil
Et son cler vis blanc et vermeil
Qui resplendist
De biauté plus qu'or en soleil
Et son corps gent qui n'a pareil
De douceur, de cointe appareil
Vers moy guenchist,
Se mes regars s'en esbloïst,
Se la parole m'en tarist,
Se ma vigour en amenrist.
Car par ton vueil
Nature en moy s'en esbahist
Et mes sens s'en esvanuïst,
Dont li cuers me tramble et fremist.
De ce me dueil.
Einsi sa parfaite biauté,
Fresche et douce com fleur d'esté,
Et la mervilleuse clarté
De son viaire
Dont je me vi enluminé,
Le ray de son oueil que plus n'é,
Mes cinc sens orent tost maté;
Plus n'en pos faire.
Helas! s'en ay tant de contraire
Que je ne say quele part traire,
N'en moy joie plus ne repaire,
Ne gaieté.
Car pour ce que j'aim sans meffaire,
Tu me vues de tous poins deffaire,
Se la trés douce debonnaire
N'en a pité.
En toy en est, bien t'en couveingne,
Car je sui tiens, comment qu'il prengne.
Mais je te pri qu'il te souveingne
Comment je port
En mon cuer l'amoureuse enseigne
Dou mal d'amours qui me mehaigne,
Et qu'il n'est lieu dont il me veingne
Aucun confort.
Et se ma dame est en acort
De moy grever, je te pri fort
Que tu li moustres qu'elle a tort
Et qu'elle teingne
Tant de moy que, s'elle s'amort
A moy grever, elle m'a mort,
Et qu'elle est ma vie et ma mort,
Que qu'il aveingne.
Je n'i say autre conseil mestre,
Se je ne vueil l'amer demestre.
Mais c'est chose qui ne puet estre,
Car sans mentir,
Se tous ceaus que Dieus a fait nestre
Estoient tout aussi grant mestre
Com Seneques d'art et de lettre,
Li deguerpir
Ne me feroient pour morir,
Car seur toutes l'aim et desir.
C'est celle ou sont tuit mi plaisir;
C'est ma main destre;
C'est celle qui me puet garir
Et faire en joie revenir,
Se de son regart mon desir
Deingnoit repestre.
Las! dolens! or ne m'ose attendre
Qu'envers moy fust jamais si tendre
Qu'elle seur moy deingnast descendre
Son dous regart;
Car tu me feïs tant mesprendre,
De moy partir sans congié prendre
Et sans nulle autre raison rendre,
Que tempre et tart
Me fait ce dolereus depart
Pleindre, plourer, et par son art
Fait de cent mil a meins dou quart
Mon espoir mendre;
Dont je morray, se Dieus me gart,
S'elle par toy ne me depart
De ses douceurs aucune part
Pour moy deffendre.
Car mes dolens cuers tant s'esmaie,
Pour ce que m'esperence vraie
N'est pas, qu'il n'est joie que j'aie.
Ce me tourmente;
Ce me fait meinte mortel plaie;
Ce me confont; ce me deplaie;
Si qu'il n'est maus que je ne traie
Qu'autre amis sente.
Car m'amour donnay en jouvente,
Cuer, corps, ame, vie et entente,
A ma trés douce dame gente,
Plaisant et gaie.
Las! or langui en grief attente
Et vif en pensée dolente:
C'est le guerredon, c'est la rente
Qu'Amours me paie.
Amours, ce n'est mie raison
De moy donner tristece en don
En lieu de joieus guerredon,
Eins est pechiez,
Quant je suis sans condition
Tous mis en ta subjection.
Or me mès a destruction
Et entrepiez
Qui deüsses estre mes chiés,
Et par toy m'est li dez changiez,
Et par toy de joie essilliez
Sans occoison
Sui et de ma dame eslongiez.
Mais s'auques einsi dure m'iez
Confort n'espoir de mes meschiés,
Ne garison.
Et quant Esperence ne joint
A mon cuer, einsois s'en desjoint,
Se Fol Espoir a li se joint,
N'est pas merveille,
Puis que tu fais si mal a point
Que tu m'as maté et empoint
Par ton meffait en l'angle point,
Vueille ou ne vueille.
La n'est il biens que je recueille;
La mon vis de larmes se mueille;
La n'est il riens qui me conseille,
Ne qui me doint
Confort dou mal qui me traveille;
La sens je doleur nom pareille;
La Pitez dort; la Desirs veille
Qui trop me point.
La suis je pis qu'en continue;
La sens je doleur qui m'argue;
La tramble mes cuers et tressue;
La m'asseür
Que m'esperence est esperdue,
Se la grief doleur continue
Qui tant s'est en mon cuer tenue
Que bon eür
N'arai jamais; et se j'en jur,
Dieus scet que je ne m'en parjur.
Pour ce toute joie forjur,
Qu'estre perdue
Doit en moy, quant j'aim de cuer pur;
Et tous adès me sont plus dur
Li mal que pour ma dame endur:
Ce me partue.
Las! dolens! c'est ce qui efface
En moy d'esperence la grace;
C'est ce qui a la mort me chace
Et fait penser
Qu'ensement comme uns chiens de chace
Après sa beste fuit et chace
Et la sieut partout a la trace
Pour li tuer,
Einsi Desirs de saouler
Mes fols yeus d'assez remirer
De la bele et bonne sans per
La douce face
Me berse et chasse sans cesser
Et me cuide a la mort mener.
Mais humblement vueil endurer
Quoy qu'il me face.
Mais il n'a pas si grant pooir
De moy faire doleur avoir,
Com j'ay bon cuer dou recevoir.
Or y parra:
Se pour ce que j'ay povre espoir
De ma douce dame vëoir
Et qu'Amours m'a en nonchaloir,
Qu'il me fera?
M'ocira il? Il ne porra,
Car ma loiauté m'aidera.
Qu'ai je dit? Einsois me sera
Contraire, espoir.
Car puisqu'Amours me grevera
Et Fortune qui honni m'a,
Ma grant loiauté m'ocira,
Si com j'espoir.
Car mes cuers ne se porroit feindre
D'amer ma dame ne refreindre;
Einsois est toudis l'amour greindre
Qui en moy maint,
Ne riens ne la porroit esteindre;
Car quant elle me fait plus teindre,
Dementer, gemir et compleindre,
Tant plus m'enseint.
J'ay oï recorder a meint
Que quant uns malades se pleint,
Que sa doleur fait de son pleint
Un po remeindre.
Las! et c'est ce qui mon cuer teint;
C'est ce qui plus griefment l'ateint;
C'est ce qui tout mon bien esteint,
Sans joie ateindre,
Pour ce que riens de ma pensée
Ne scet ma dame desirée,
Seur toute creature amée
Dou cuer de mi,
Ne la trés dure destinée
Qui m'est pour li amer donnée,
Et comment s'amour embrasée
Est tout en mi
Mon cuer qui est siens sans demi,
Ne comment je pleure et gemi
Souvent pour s'amour et fremi,
Qui enflamée
Est en moy, dont je di:« Aymi!
Occirez vous dont vostre ami
Entre les mains son annemi,
Dame honnourée? »
C'est de Desir qui mon cuer flame
Et point de si diverse flame,
Qu'en monde n'a homme ne fame
Qui medecine
Y sceüst, se ce n'est ma dame,
Qui l'art, qui l'esprent, qui l'enflame
Et bruïst d'amoureuse flame,
N'elle ne fine.
Fortune est sa dure voisine,
Et Amours l'assaut et le mine,
Dont morir cuit en brief termine
Sans autre blasme.
Mais s'einsi ma vie define,
A ma dame qu'aim d'amour fine,
Les mains jointes, la chiere encline,
Vueil rendre l'ame.
Et quant a par moy debatus
Me fui assez et combatus,
Et fait ma pleinte et ma clamour
De Fortune amere et d'Amour,
Des grans doleurs et des meschiés
Dont j'estoie et sui entichiés,
Qui m'orent volu travillier
De geüner et de veillier,
De soupirs en larmes noiez,
Aussi fui com tous desvoiez
De scens, de memoire et de force
Et de toute autre vigour. Pour ce
Estoie je cheüs en transe
Aussi com cils qui voit et pense
Sa mort devant li toute preste.
Si tournay un petit ma teste
En gettant un plaint dolereus,
Comme homs veins, mas et langoreus,
Et entrouvri l'un de mes yeus
Un petit, -- car je ne pos mieus, --
Pour ce que voloie vëoir
Entour moy. Mais je vi sëoir
Dalés moy la plus bele dame
Qu'onques mais veïsse, par m'ame,
Fors ma dame tant seulement.
Car tant estoit parfaitement
Bele, gente et bien acesmée,
Que se Dieus de ses mains fourmée
L'eüst; s'estoit elle d'affaire
Bel, bon, gent, dous et debonnaire.
Mais il ne me fu mie avis,
Quant je l'esgardai vis a vis,
Que ce fust creature humeinne
De li, ne qu'elle fust mondeinne,
Dont j'avoie moult grant merveille.
Car sa face blanche et vermeille,
Par juste compas faite a point,
Si que meffaçon n'i a point,
Si clerement resplendissoit
Que sa clarté esclarissoit
Les tenebres, la nuit obscure
De ma dolereuse aventure,
Et de son ray persoit la nue
Qui longuement s'estoit tenue
Tourble, noire, anuble et ombrage
Seur mon cuer et seur mon visage,
Si que, comment qu'a meschief fusse
Tel que de mort paour eüsse,
Moult volentiers la resgardoie,
Pour ce qu'en vëoir me sentoie
Un petitet reconfortez
De mes dures maleürtez.
Car tout aussi com d'une drame
Le bon maistre garist et drame
L'ueil empeschié de catharacte,
Dou quel il couvient qu'il abate
Par soutil engien une toie
Qui la clarté tient et desvoie,
Et li rent sa clarté premiere,
Tout einsi me rendoit lumiere
De cuer, de memoire et de l'ueil,
Et me metoit d'umbre en soleil
Sa clarté et sa resplendeur.
Et aussi venoit une odeur
De sa douceur tant precieuse
Et de saveur si gracieuse
Qu'onques ne fu plus douce chose
En ciel, en mer, n'en terre enclose,
N'onques odeur ne fu si fine,
Ne douceur, tant fust enterine,
Qui n'eüst encontre li blasme,
Tel com le fiel contre le basme;
Si que li pourpris ou j'estoie
En estoit pleins, et bien sentoie
Qu'odeur de li tant douce issoit
Que ma dolour adoucissoit,
Comment que nature esbahie
Fust en moy, plus que je ne die.
Lors, comme homs qui souvent souspir,
Gettay un plaint et un souspir
De parfont cuer, acompaingniés
De plours et en larmes baingniés,
Et tournai vers li a grant peinne
Ma chiere teinte, pale et pleinne
De maniere desconfortée,
Triste, dolente et esplourée.
Mais nulle riens ne li disoie,
Pour ce que parler ne pooie,
Eins la regardoie a estat.
Et quant elle vit mon estat,
Si en sousrist moult doucement.
Lors se treï courtoisement
Vers moy pour savoir de mon estre,
Et si me prist par la main destre
De la sienne, blanche et polie,
Pour mieus savoir ma maladie;
Si senti mon pous et ma veinne
Qui estoit foible, mate et veinne.
Mais sa main n'ostoit a nul fuer
De la veinne qui vient dou cuer,
Car bien savoit, la bonne et sage,
Que dou cuer me venoit la rage
Qui si griefment me demenoit,
Et que d'ailleurs ne me venoit.
Et quant elle ot a son plaisir
Veü mon estre, et a loisir,
Et qu'elle sot sans couverture
De mon mal toute l'encloüre,
Et qu'en tele doleur estoie
Des maus d'amours que je sentoie,
Com celle qui la theorique
Toute savoit et la pratique
Qu'il failloit a ma medecine,
Et qui bien congnoissoit l'orine
Des yeus dou cuer, qui fondanment
Estoit faite amoureusement,
Et qui plus savoit de confort
Que Fortune de desconfort,
Et qui conforter me voloit
Des maus dont mes cuers se doloit,
Car il n'est viande si sade
Com bon confort a un malade,
Com fisicienne soutive,
Sage, aperte et confortative,
D'une bele vois, clere et seinne,
Plus douce que nulle douceinne,
Me dist, quant elle m'ot sentu:
« Dous amis, comment te sens tu?
Et d'ou te vient ceste dolour
Qui einsi desteint ta coulour?
Certes, je croy qu'elle te teingne
Au cuer et que d'amer te veingne.
Si ne te dois pas desconfire
Einsi, ne toy mettre a martyre,
Car c'est grant honte et grans deffaus,
Puis que tu n'ies mauvais ne faus
Envers ta dame que tu aimmes,
Quant pour li amer las te claimmes.
Je t'ay pluseurs fois oy dire
Que tu ne vosisses eslire
Autre bien n'autre souffissance,
Fors que de sa douce sanlance
Souvenirs et douce Pensée
Fussent en toy sans dessevrée,
Et que cil dui te garissoient
De tous les maus qui te venoient.
A qui tient il que ne les aies?
Il tient a toy qui trop t'esmaies;
Car ta dame, de jour en jour,
Croist en biauté, sans nul sejour,
En douceur et en tout le bien
Qu'on puet penser, ce sai je bien.
Et quant elle croist et abunde
Plus que dame qui soit ou munde
En tout ce qu'on puet bon nommer,
Tu ne te dois pas las clamer,
Se tu l'aimmes bien, n'esmaier
Qu'elle ne te doie paier
Plus mille fois que ne dessers
En ce que tu l'aimmes et sers.
Et aussi c'est chose petite
A li de rendre a toy merite.
Car tout le menre guerredon
De qu'elle te puist faire don,
Dont elle a sans fin et sans nombre,
Vaut cinc cens fois, s'a droit le nombre,
Plus que desservir ne porroies,
Se tu l'amoies et servoies,
Nom pas tous les jours de ta vie,
Mais autant com la monarchie
De ce monde porra durer;
Et loiaument te puis jurer
Que tous les jours en mil manieres,
Riches, precieuses et chieres,
Elle te guerredonneroit,
Que ja plus povre n'en seroit;
Que biens en li tant s'abandonne
Que plus a, quant elle plus donne,
Mais que bonne Amour s'i consente.
Et quant Amours t'a mis en sente
De sa bonne grace esperer,
Tu ne te dois pas desperer
Pour un petit de mesprison,
Car mauvaistié ne traïson
N'i ot, quant a la verité,
Fors paour, honte et nisseté
Avec Amours qui s'i mesla,
Quant servis fus de ce mès la
Qui te mist en cuer l'apostume
Dont ta douceur en amer tume.
Encor dois tu penser aussi,
Pour toy mettre hors de soussi,
Non mie penser, mais savoir,
Se tu vues joie et pais ravoir,
Que puis qu'elle a parfaitement
Tous les biens qu'on puet bonnement
Ymaginer, dire, ou penser,
Qui croissent en li sans cesser,
Et qu'elle est des vertus parée,
Et de tous vices separée,
Qu'il couvient de neccessité
Qu'en li soit Franchise et Pité,
Humblesse et Charité, s'amie;
Et pour ce tu ne te dois mie
Einsi mettre a desconfiture,
Car Pitez est dessus droiture,
Qui jamais ne porroit souffrir
Toy vëoir a la mort offrir
Pour amer, c'est chose certeinne,
Ne Franchise qui moult procheinne
Est de Charité et d'Umblesse.
Et se tu dis qu'Amours te blesse,
Tu vues ressambler a celui
Qui ne se loe de nelui,
Eins se tourmente et se courresse,
Quant sa besongne bien adresse.
Et certes, tu li fais injure
De dire a li qu'elle t'est dure,
Et c'est pechiez d'ingratitude
Et maniere mauvaise et rude.
N'as tu mie dit en ton lay --
Si as, se bien retenu l'ay --
Qu'Amours, que tu en supplioies,
A ta dame que tu amoies
Porroit bien dire ton martyre,
Car tu ne li savoies dire?
Et elle, com franche et honneste,
A oy et fait ta requeste,
Car elle a dit et descouvert
L'amour que tu as tant couvert
A ta dame si sagement
Et de si trés bon sentement,
Qu'onques ne fu, ne jamais n'iere
Personne qui en tel maniere,
Si bien, si bel, ne si a point,
Li peüst dire que dou point
De fine amour sens la pointure
Pour sa biauté plaisant et pure,
Ja soit ce qu'elle li deïst,
Sans ce que parole en feïst.
Mais bele chose oy tesmongnier
Po parler et bien besongnier.
Si ne say que tu li demandes;
Qu'elle a acompli tes demandes
Et fait plus que tu ne voloies
De ce que tu li requeroies.
Mais chien qu'on nage, en lieu de paie,
Quant il est passez, il abaie.
Biaus dous amis, einsi fais tu,
Et tout ce ne vaut un festu,
Car il n'est chose si perdue
Com bonté qui n'est congneüe.
Cuides tu que dame honnourée,
Sage, loial et avisée,
Prise celui qui s'amour rueve
Par mos polis, pleins de contrueve,
Et qui, en priant, son langage
Farde pour mieus faire le sage,
Ou qui la requiert baudement
De s'amour, et hardiement?
Certes, nennil! Ce ne puet estre,
Eins laisse tels gens a senestre
Com celle qui riens n'i aconte.
Mais il n'ont vergongne, ne honte,
Ne courrous, s'il sont refusé;
Car si mauvais et si rusé
Sont qu'il ne doubtent ce qu'on dit
A eaus, quant on les escondit,
Einsois ailleurs merci rouver
Vont pour les dames esprouver.
Mais quant une dame de pris
Voit l'amant qui est entrepris,
Qui n'use pas de faus samblant,
Eins a membres et cuer tramblant,
De paour desteint et nerci,
Quant il li vuet rouver merci,
Et qu'elle le voit si estreint
Qu'Amours de li par force espreint
La liqueur qui des yeus degoute
Parmi sa face goute a goute,
Et qu'il li couvient recoper
Ses paroles et sincoper
Par souspirs puisiez en parfont
Qui mut et taisant le parfont,
Et qu'il l'estuet par force taire
Et de honte ensus de li traire,
Et qu'elle voit qu'en petit d'eure
Qu'Amours son visage couleure
De trois ou de quatre couleurs
Pour les amoureuses doleurs
Qu'il reçoit, dont ses esperis
Par force d'Amours est peris,
Saches que tantost a sa guise
Congnoist qu'il aimme sans feintise
De vrai cuer d'ami; c'est la somme.
N'en monde n'a si soutil homme,
Tant soit apers, qui sans meffaire
Sceüst un amant contrefaire,
Qu'il n'i eüst trop a reprendre;
Ne riens ne me feroit entendre
Que il peüst soudeinnement
Sa couleur muër proprement
En quatre manieres diverses,
Blanches, rouges, noires, ou perses.
Mais Amours le fait a son vueil.
Et pour ce chastoier te vueil,
En toi moustrant que tu fais mal
Qui te pleins de l'amoureus mal,
Ne de chose qu'Amours te face;
Car elle t'a fait plus de grace
Que ne porroies desservir
En li cinc cens mille ans servir.
Et si te vueil dire comment:
Amours t'a fait loial amant
A la milleur et la plus bele
Qui vive; mais encor t'a elle
Fait une moult grant courtoisie
Laquele tu ne congnois mie,
Qu'elle li a par sa puissance
Donné certeinne congnoissance
Par maniere sage et soutive
De l'amour qui en toy s'avive,
En approuvant par son decret
Que cuer as loial et secret,
Par la maniere dessus ditte
Qui est celle qui plus profite
Et qui doit estre receüe
Plus en gré et plus chier tenue;
Car en ce cas, quoy que nuls die,
Homs ne diroit sa maladie
Jamais si proprement de bouche,
Com fait cilz a qui elle touche
Au cuer, si que dire ne puet
Qu'il a, ne de quoy il se duet;
Et einsi t'est il avenu.
Or dis qu'il t'est mesavenu,
Quant ta besongne bien te vient
Et qu'Amours t'amie devient,
Qui se deüst mieus de toy pleindre
Que tu ne t'en doies compleindre.
Après tu ne fais chose nulle
Dont joie en ton cuer tant s'anulle,
Ne dont tu aies tant d'irour,
Comme de vivre en telle errour
Que tu tiens ta dame pour fole;
Et ce te destruit et affole;
Car tu penses et ymagines,
Ce m'est vis, songes ou devines,
Qu'elle pas n'entende ou congnoisse
L'amour qui en ton cuer s'engroisse,
Et crois qu'elle ne voie goute.
Mais si fait; de ce ne te doubte.
Car elle est sage et parcevant
De congnoistre un cuer decevant
Au maintieng et a la parole;
Ne ja si soutil parabole
Ne dira qu'elle ne l'entende;
Et s'elle en voit un qui se rende
En amours de vray sentement
Pour vivre et morir loiaument,
Si com tu le fais et as fait,
De cuer, de penser, et de fait,
Legierement le congnoistra,
Comment que fort a congnoistre a
Cils qui vuet avoir sans doubtance
La juste et vraie congnoissance
Pour congnoistre le cuer loial
Dou mauvais et dou desloial,
Car c'est chose moult reponnue.
Mais ta dame, qui est tenue
Pour la millour et la plus sage
Des dames, scet tout ton corage,
Qu'Amours li aprent et enseingne
Par la vraie et loyal enseingne
Que nuls faus amoureus ne porte;
Qu'en cuer desloial elle est morte,
Et en cuer loial liement
Regne et resplendist clerement.
La congnois tu? Certes, nennil;
Car tu n'ies mie si soutil.
Pour ce me vueil mettre a l'essay
Dou dire, si com je le say.
C'est un escut dont la matiere
Est de souffrir a humble chiere,
Et le champ est de fin asur.
Mais il est si monde et si pur
Qu'il n'i a d'autre couleur tache
Qui le descouleure ne tache.
Un cuer de gueules a enmi,
Feru d'une flesche par mi
De sable; mais onques ne fu
Tel fer qu'elle a, qu'il est de fu,
A cinc labiaus de fin argent;
Et trop y affiert bel et gent
Ce qu'il est tous semés de larmes.
Ce sont les droites pleinnes armes
Dou fin amant sans difference;
Mais enarmez est d'esperence.
Se tu ne scez que c'est a dire,
Monstrer le te vueil et descrire:
On recorde, et s'est avenu
Souvent, que pluseurs sont venu
A leur entente seulement
Par souffrir bien et humblement;
Qu'humblement souffrir a la fie
Maint dur cuer veint et amolie,
Et li proverbes qui recorde:
“Qui sueffre, il veint”, bien s'i acorde.
Après des couleurs de l'escu,
Pour ce que n'as pas tant vescu
Que tu en saches l'ordenance,
Te diray la signefiance:
Saches de vray qu'en tout endroit
Ou on descript armes a droit
La couleur de pers est clamée
Asur, s'elle est a droit nommée,
Le rouge gueules, le noir sable,
Et le blanc argent; mais sans fable
Je te di qu'on appelle encor
Le vert sinople et le jaune or.
Or te vueil ces couleurs aprendre,
Comme en Amours les dois entendre:
Saches que le pers signefie
Loiauté qui het tricherie,
Et le rouge amoureuse ardure
Naissant d'amour loial et pure;
Le noir te moustre en sa couleur
Signefiance de douleur,
Blanc joie, vert nouveleté,
Et le jaune, c'est fausseté.
Mais retien les quatre premiers
Et laisse les deus darreniers;
Car s'en l'escu fussent posées,
Les armes en fussent faussées.
Mais le fer ardant de la flesche
Qui le cuer toudis art et seche,
Saches certeinnement qu'il art
Et bruïst par si soutil art
Qu'il n'i pert tache ne arsure,
Trace, plaie, ne blesseüre,
Et einsi se keuve et engendre
Com li charbons dessous la cendre.
Mais comment que cils feus sensibles
Soit au cuer, il est invisibles,
Et aussi est cils qui l'alume.
C'est Desirs qui lape et qui hume
Le sanc dou cuer et la substance
Qui en tel feu fait sa penance.
Nompourquant c'est chose certeinne
Qu'en ce feu n'a doleur ne peinne
Uns cuers qu'est de bonne nature,
Eins y prent douce norriture
Et s'i delite en tel maniere
Com li poissons en la riviere.
Or t'ay devisé et apris,
Se retenu l'as et compris,
Comment ta dame puet savoir
Que tu l'aimmes sans decevoir,
Car les armes portes entieres
En cuer, en vis et en manieres,
Fors tant que les enarmes toutes
Sont sans cause en l'escut deroutes,
Pour ce qu'Esperence te faut,
Ce te samble, par ton deffaut.
Mais se tu me vues avouer,
Je suis ci pour les renouer;
Si les ferai milleurs que nueves,
Ne qu'autres que saches ne trueves,
Mais que tu teingnes le propos
Que de toy ci dessus propos:
C'est qu'en toy n'aies si grant vice
Que ta dame cuides si nice
Qu'elle n'ait bien aperceü
Qu'Amours t'a pris et receü
En sa douce religion
Pour parfaire profession,
Sans penser avoir, ne remort,
Que n'i soies jusqu'a la mort,
Et qu'il li plaist bien que siens soies.
Pour ce te pri que tu me croies,
Car je te jur seur ma crëance,
S'estre vues en ma gouvernance,
Qu'a tous besoins te porteray,
Aiderai et conforteray,
Trés loiaument et de bon vueil,
Ne jamais laissier ne te vueil,
Sain, malade, lié ne mari,
Ne que la femme son mari.
Or pren cuer et te reconforte,
Biaus dous amis, car je t'aporte
La santé dont tu as desir;
Et vraiement, je la desir.
Mais pour toy un petit deduire
Et pour tes maus a joie duire,
Te vueil dire un chant nouvelet;
Car chose plaist qui nouvele est. »
L'AMANT.
Lors d'une vois douce et serie,
Clere, seinne, en tel melodie
Commensa son chant dalés mi
C'un petitet m'i endormi,
Mais ne fu pas si fermement
Que n'entendisse proprement
Qu'einsi commensa par revel
Joliement son chant nouvel:
CHANSON ROIAL.
Joie, plaisence et douce norriture,
Vie d'onnour prennent maint en amer;
Et pluseurs sont qui n'i ont fors pointure,
Ardour, dolour, plour, tristece et amer.
Se dient; mais acorder
Ne me puis, qu'en la souffrence
D'amours ait nulle grevance,
Car tout ce qui vient de li
Plaist a cuer d'ami.
Car vraie Amour en cuer d'amant figure
Trés dous Espoir et gracieus Penser:
Espoirs attrait Joie et bonne Aventure;
Dous Pensers fait Plaisence en cuer entrer;
Si ne doit plus demander
Cils qui a bonne Esperence,
Dous Penser, Joie et Plaisence,
Car qui plus requiert, je di
Qu'Amours l'a guerpi.
Dont cils qui vit de si douce pasture
Vie d'onneur puet bien et doit mener,
Car de tous biens a a comble mesure,
Plus qu'autres cuers ne saroit desirer,
Ne d'autre merci rouver
N'a desir, cuer, ne bëance,
Pour ce qu'il a souffissance;
Et je ne say nommer ci
Nulle autre merci.
Mais ceaus qui sont en tristesse, en ardure,
En plours, en plains, en dolour sans cesser,
Et qui dient qu'Amours leur est si dure
Qu'il ne puelent sans morir plus durer,
Je ne puis ymaginer
Qu'il aimment sans decevance
Et qu'en eaus trop ne s'avance
Desirs; pour ce sont einsi,
Qu'il l'ont desservi.
Qu'Amours, qui est de si noble nature
Qu'elle scet bien qui aimme sans fausser,
Scet bien paier aus amans leur droiture:
C'est les loiaus de joie saouler
Et d'eaus faire savourer
Ses douceurs en habundance;
Et les mauvais par sentence
Sont com traïtre failli
De sa court bani.
L'ENVOY.
Amours, je say sans doubtance
Qu'a cent doubles as meri
Ceaus qui t'ont servi.
L'AMANT.
Et quant elle ot son chant finé,
Vers moy a son chief encliné
En riant doucement, com celle
Que je tieng pour vierge et pucelle;
Si mist sa main dessus mon chief
Et me demanda derechief:
LA DAME.
«Comment t'est? Que me diras tu
Ay je ton chief bien debatu?
Que te samble de ma chanson?
Y a il noise ne tenson
Qui te plaise ou qui te desplaise
Ou dont tu soies plus aaise?
Que c'est? Ne me diras tu rien,
Se je say chanter mal ou bien?
Se ce n'estoit pour moy vanter,
Je diroie de mon chanter
Que c'est bien dit. Quant tu ne vues
Respondre, ne say se tu pues.
Mais je pense que tu te feingnes
De parler et que tu ne deingnes.
Je te pri, biaus trés dous amis,
Que tu ne soies si remis
Que tu te laisses einsi perdre;
Car tu te dois penre et aerdre
A ce que j'ay dit ci devant,
Nom pas le temps tenir devant
En oiseuse et en trufferie.
Laisse toute merencolie
Et tout ce qui t'i puet mouvoir
Fors l'amer; qu'on ne puet avoir
De bon temps fors ce qu'on en prent.
Et s'est trop fols qui entreprent
Pour une fole oppinion
Sa mort et sa destruction,
Puis qu'il le puet bien amender.
Et pour ce te vueil commander,
Deprier, enjoindre et requerre,
Que pais faces de ceste guerre
Qu'empris as contre toy meësmes,
Car c'est fole emprise et fols esmes.
Et je te promet et te jur
Que je te feray asseür
De ce dont yes en si grant doubte.
Or te conforte et ne te doubte,
Car se tu vues, tu yes garis,
Et se ce non, tu yes honnis.
Pren le grain et laisse la paille;
De tristece plus ne te chaille,
Car cils qui bien voit et mal prent,
C'est a bon droit, s'il s'en repent.
Et je t'offre toute m'aïe,
Com ta bonne et parfaite amie.
Si ne dois pas ci tant muser
Que tu la doies refuser;
Qu'on dit:“Qui ne fait, quant il puet,
Il ne fait mie, quant il vuet;
Et le fer chaut, on le doit batre.”
A toy ne m'en quier plus debatre;
Mais je vueil bien que certeins soies
Que tes besongnes seront moies,
Car je t'aim et faire le doi.»
L'AMANT.
Lors prist un anel en son doy,
Bel, bon, chier, precieus et riche,
Et doucement en mien le fiche.
Et je qui encor sommilloie,
Nom pas fort, car bien entendoie
Ce qu'elle avoit chanté et dit
En rime, en musique et en dit,
Senti la froideur de l'anel;
Et lors d'esperit po inel
Me tournai au mieus que je pos
Vers li et laissai le repos
Ou sa belle vois clere et seinne,
Plus douce que nulle sereinne,
Qui les hommes scet enchanter
Par la douceur de son chanter,
M'avoit mis, si com dit vous ay.
Et en moy tournant arrousay
De larmes mon cuer et mes yeus
Et ma poitrine en pluseurs lieus,
En gettant un dolereus plaint
Com cils qui moult se duet et plaint.
Mais tout aussi com la clarté
De ceste dame l'obscurté
De mon cuer avoit esclarci
Qu'Amours avoit teint et nercy,
Et que sa douceur doucement
Avoit adouci mon tourment,
Tout einsi le trés dous parler
De li, quant je l'oy parler,
Me remist en cuer la parole,
Dont ci presentement parole,
Car de tous poins perdu l'avoie.
Lors parlai, si com je pooie,
Et li dis, sans faire demeure:
«Dame, ce fu a la bonne heure
Que fustes née et conceüe
Et que vous estes ci venue,
Quant li bien dont estes garnie
M'ont rendu santé, joie et vie.
Car presente m'estoit la mors,
Dont vraiement j'estoie mors,
Ma dame, se vous ne fussiez
Et s'esgardé ne m'eüssiez
Des yeus de vo cuer en pité.
Mais vous m'avez ressuscité.
Se vous depri devotement
Et tant com je puis humblement,
Ma dame, qu'il vous vueille plaire
Que je sache de vostre affaire
Vostre nom et vostre venue,
Et comment estes ci venue,
Ne par ou; qu'onques mais, par m'ame,
Se ce n'est l'amour de ma dame,
Nulle riens tant ne desirai.»
LA DAME.
«Amis, et je le te diray
Volentiers, sans faire lonc plait;
Car ce qui te plaist, il me plait.
Je sui li confors des amans
Qui font les amoureus commans;
Je les aide; je les conseil;
Je sui de leur estroit conseil;
Je les deffen; je les deporte;
Je les secour; je les conforte
Contre Desir qui les assaut
Et fait maint dolereus assaut;
Je leur sui chastiaus et fortresse;
Je leur sui servante et maistresse;
Je leur sui dame et chamberiere;
Je porte partout leur baniere;
Je les tieng jolis et en joie;
Je les met d'onneur en la voie;
Je leur doing cuer et hardement
D'entreprendre hardiement;
A haute honneur les fais venir;
Amoureus les fais devenir;
Je les fais sagement parler,
Rire, jouer, chanter, baler;
Je les tieng gais et envoisiez;
Je rapaise les despaisiez;
Je les norri; je les alaite;
Je leur sui mere, amie et gaite;
Je leur sui phisicienne et garde;
De tous maus les deffen et garde;
Il m'aourent; je les honneure;
Il me prient, et je demeure;
Je sui leur ressort, leur recours
Par coustume et par entrecours;
A tous besoins me truevent preste
Par penser, sans autre requeste,
Car j'oubeï a leurs pensées,
Se trop ne sont desordenées.
Mais tant sont de foible marrien
Que sans moy il ne puelent rien.
Et quant il ont mestier de mi,
Je te di comme a mon ami
Qu'aler ne me faut ne courir
Loing ne près, pour euls secourir;
Et se te dirai sans attendre
Comment, se tu y vues entendre.»
L'AMANT.
« Oïl, dame; et je vous en pri.»
LA DAME.
«Oi dont; je ferai ton depri.
Je te di, et le moustre a l'ueil,
Que tout aussi com le soleil
De ses rais le monde enlumine
Et de sa clarté pure et fine,
Et qu'encontre le temps d'esté
La terre, qui moult a esté
En yver brehaingne et deserte,
De noif et de glace couverte,
Se resjoïst et se cointoie,
Germe, adoucist et renverdoie
Pour la grant chaleur qu'elle sent
Dou soleil qui seur li descent,
Si qu'adont Nature la bele
Li vest une robe nouvele
De la couleur d'une panthere
Dont contre le printemps se pere,
-- A dire est qu'elle est dyaprée
De toutes coulours et parée,
Car racine n'est tant diverse
Qui a ce printemps ne s'aërse
A geter, selonc sa nature,
Fleur, fruit, feuilles, greinne ou verdure,
Se tele n'est que plus ne sime
Et qu'il n'i ait verdeur ne sime,
Et pour c'est la terre si cointe,
Si belle, si gente et si jointe,
Qu'elle a sa robe despouillie,
De l'iver crotée et mouillie;
Et sans plus pour l'acointement
Dou printemps est si cointement, --
Einsi, di je, en samblant maniere
Que tout aussi com la lumiere
Dou soleil donne par le monde,
Tant comme il tient a la rëonde,
Clarté, chalour, joie, plaisence
De ses rais qui par leur puissance
Font que la terre qui s'esgaie
En rit et devient cointe et gaie,
Qu'ensement de moy le resplent
Qui ci presentement resplent
Donne clarté par tout le siecle,
Par tout s'espant et par tout siecle
Es amans vivans en amer
Tant deça mer com dela mer,
Et leur donne clarté, chalour,
Joie et plaisence en leur amour.
Mais je qui sui leur droite mere
Leur doing une clarté si clere,
Si a point, si bien ordenée,
Que la racine qui entée
Est dedens leur cuer d'amours germe
Fleur, fueille, fruit et nouviau germe,
Et les fais plus cointes vint tans
Que la terre n'est au printemps.
Si qu'einsi com le soleil donne
Sa clarté loing et près, sans bonne,
Einsi fait mon resplent roial
Partout en cuer d'ami loial.
Et se Nature soutille ouevre
Dont la terre reveste et cuevre,
Pour ce que sa robe crotée
De l'iver tans li est ostée,
Et li donne robe a parer,
Trop bien me puis ci comparer
A li, car je fais un amant
Cointe et joli. Scez tu commant?
Tu le saras sans contredit.
Recorde ce qu'ay devant dit.
Et s'elle fait d'une racine
Yssir fleur, et rose d'espine,
Tout einsi fais j'un cuer florir
En toute joie, et fais morir
En li doleur; car je l'esserbe,
Si que de mal n'i demeure herbe.
Et de ma douceur que tu sens,
Qui moult est plus douce qu'ensens,
L'adouci, le conforte et l'oing,
S'il le dessert, soit près ou loing.
Et pour ce que je te savoie
Desconforté et nut de joie
Et qu'a conforter sui tenue
Les amans, suis je ci venue.
Mais c'est a ta propre personne,
Com ta certeinne amie et bonne,
Par tel maniere que veü
Ne m'avoies, n'aperceü,
Pour ce que je sui invisible,
Et quant je vueil, je sui visible.
Et de mon nom que vues savoir,
De legier pues apercevoir,
Qu'a toy ne vueil estre celée:
Esperence sui appellée.»

Quant je vi que c'iert Esperence,
Je pris confort et espoir en ce
Plus que devant n'avoie fait,
Si que mes esperis a fait
Tous ensamble mis a force ay,
Et lors de parler m'efforsay
Et li dis de plus vive chiere:
« Ma dame reverent et chiere,
Digne de loange et d'onnour,
Excellent en toute valour
Que cuers porroit ymaginer,
Yeus vëoir, oreille escouter,
Main figurer, ne bouche dire,
Soutils entendemens descrire,
Goust savourer, ne tast sentir,
Desirs, voloirs, cuers asentir,
De Dieu amie et de Nature
Et de toute autre creature,
Exemples vrais, miroirs de joie,
Estoile clere qui ravoie
Les cuers desvoiez a droit port,
Contredoleur, santé, deport,
Retour de mort et medecine,
Fleur, estoc et droite racine,
Dont joie et toute douceur vient
Ou vo ramembrance seurvient,
Se tuit cil que Dieus a fait estre
Et cil qui sont encor a nestre
Estoient chascun plus soutil,
Nom pas une fois, mais cent mil,
En bien nombrer qu'Arismetique
Et Pytagoras et Musique,
Michalus et Milesius
Et que li soutils Orpheüs,
Et se vosissent encombrer
Des biens et des douceurs nombrer,
Dame, dont vous avez sans nombre,
S'abaieroient il leur ombre;
Car jamais n'i asseveroient,
Ne que la mer espuiseroient.
Et pour ce, dame de vaillance,
Qu'en moy n'a pas sens ou science
Pour vos biens et douceurs retraire,
Si com je le deüsse faire
Et com volentiers le feroie,
Mais en vain me travilleroie,
Ma dame, trés humblement ren ge
A vous grace, mercis, loange
Cent mille fois, et vous salu.
Car je suis au port de salu,
Ce m'est vis, quant je vous regarde.
Si met dou tout en vostre garde
Cuer, corps, ame; car il n'est lieus
Ou mettre les peüsse mieus,
Pour mon temps user liement.
Et se vous promet loiaument
Qu'en vostre douce compaingnie
Vueil mon temps user et ma vie.
Quar je voy bien tout en appert
Que cils qui vous pert, il se pert.
Pour ce jamais partir n'en quier.
Mais je vous depri et requier,
Ma dame, qu'il ne vous desplaise,
Se de ce qui moult me mesaise
Vous fais encor une demande.»
ESPERENCE.
« Nennil; seürement demande! »
L'AMANT.
« Volentiers, dame. Dit m'avez,
Si com bien faire le savez,
Comment je me doy maintenir,
Se je vueil a santé venir,
Comment Amours m'a secouru,
Comment vous avez acouru
Pour moy aidier et conforter,
Les armes qu'amans doit porter,
Et quel fust la signefiance
Des couleurs et de leur samblance,
Dont moult bon gré sceü vous é,
Comment vous m'avez espousé
De vostre anelet savoureus
Et chanté vos chans amoureus,
Comment li amant riens ne puelent
Qui departir de vous se vuelent,
Car vous estes tous leurs effors,
Leurs murs, leurs chastiaus, leurs confors,
Comment vo clarté loing et près
Esclarcist les amans, après
Comment vostre douceur, plus douce
Qu'autre douceur, leurs maus adouce,
Vostre venue et vostre non
Qui est de moult noble renon,
Et quele chose est de merci,
Dont cent mille fois vous merci.
Mais riens n'avez dit de Fortune
Qui einsi le monde fortune,
Qui n'est, n'onques ne fu seüre,
Mais quant les siens plus asseüre,
Ceaus sont qu'elle plus griefment bat
Et qu'en bas de plus haut abat.
Je m'en say bien a quoy tenir,
Car seulement dou souvenir
De ses assaus, de ses estours,
De ses faus ris, de ses faus tours
Ay tel paour que tuit mi membre
En fremissent, quant il m'en membre.
Pour ce, dame, je vous demant
Qu'a moy vueilliez dire commant
Je me porray de li deffendre,
Car si gieu sont pour un cuer fendre,
Mais qu'il soit de loial amant,
Et fust plus dur que dyamant,
Et s'aus autres est si diverse
Et de nature si perverse
Comme a moy, qu'elle eüst occi,
Se Dieus ne vous eüst tost ci
Amenée, pour moy destordre
Dou mors dont elle me volt mordre.»
ESPERENCE.
«Biaus dous amis, que te diroie
De Fortune? Ne t'en saroie
Plus dire que tu en dit as
En ta complainte que ditas,
Fors tant que jadis fu usages
Que li ancien deus visages
Li faisoient sa en arrier,
L'un devant et l'autre darrier.
Ce te demoustre chose clere,
Que Fortune est douce et amere:
Car adont douce te sera,
Quant elle te resgardera
Dou visage qu'elle a devant,
Et largement t'avra couvent,
Douceur, joie, bonneürté,
Affublez de maleürté.
Car einsi le dois tu entendre,
Ja soit ce que li mundes prendre
Ne le vueille mie ensement;
Mais c'est le droit entendement,
Dont maint ont esté deceü
Qui trop ont son couvent creü,
Et tant s'en faisoient afin
Qu'il s'en perdoient a la fin.
Et se resgardés yes de l'autre,
Garde toy; car lance seur fautre,
Se vient encontre toy combatre,
Pour toy de toute honneur abatre,
Sans menasse et sans deffier;
Si que tu ne t'i dois fier,
Ne qu'en baston d'un champion.
Et, selonc mon oppinion,
Des biens qu'elle donne et envoie,
De l'un pren ne de l'autre joie.
Si qu'einsi vois par sa figure
La douce fortune et la sure.
Car tele fourme li donnoient
Li ancien qui la figuroient.
Et pour ce que je t'ai acquis,
Et que d'umble cuer m'as enquis
Quelle deffense il te faudra
Avoir, quant elle t'assaudra
De l'ueil de sa darreinne face
Qui fiert, einsois qu'elle menace,
Si qu'il n'est homs qui amender
Le puist, je te vueil demander,
A ton avis, le quel tu tiens
Estre milleur de ces deus biens,
Ou le bien que tu ne porroies
Perdre, ou celui que bien perdroies.»
L'AMANT.
« Dame, la response est legiere. »
ESPERENCE.
« Di la dont. »
L'AMANT.« Certes, dame chiere,
Le bien qu'on ne pert est milleur. »
ESPERENCE.
«Dont est cils qu'on pert le pieur.»
L'AMANT.
«Dame, c'est voirs; je m'i acort.»
ESPERENCE.
«Or sommes nous donc en acort;
Si te vueil moustrer clerement
Que tu as fait bon jugement.
Cuides tu, se prosperité
Est en li, que felicité
Avec la boneürté vraie
Y soient? De ce ne t'esmaie;
Car c'est chose qui ne se puet
Joindre. Et vez ci ce qui me muet:
La bonneürté souvereinne
Et la felicité certeinne
Sont souverein bien de Nature
Qui use de Raison la pure;
Et tels biens, on ne les puet perdre.
Pour ce comparer ne aërdre
Ne s'i puelent cil de Fortune.
Car on voit -- et chose est commune --
Que qui plus en a, plus en pert.
Si que je te moustre en appert
Que Fortune n'a riens seür,
Felicité ne boneür.
Et se de li garder te vues,
Je te dirai que faire pues,
Et pour estre boneüreus.
Dont n'as tu riens si precieus
Comme toy?»
L'AMANT.«Ma dame, nennil!»
ESPERENCE.
«Or tien dont son pooir si vil
Qu'aies de toy la signourie.
Garde que Raisons te maistrie
Et qu'aies en toy pacience
Et la vertu de souffissance,
Car bonneürtez vraiement
Vient de souffrir pacienment,
N'il n'est homme, a mon essient,
Que quant il est impacient,
Qui ne vosist avoir fait change
De son estat a un estrange;
Et ce le fait maleüreus
Et vivre en estat perilleus.
Aussi ne dois tu la puissance
De Fortune, ne sa muance
En ton cuer amer ne prisier,
Mais haïr, fuïr, desprisier,
Ne tels biens ne desire en toy.
Et se tu retiens mon chastoy,
Tu aras le bien sans faillir
Qu'elle ne te porroit tollir.
Et comment que moult fort te plaingnes
En ta complainte et que tu teingnes
Que Fortune t'a esté dure,
Amere, diverse et obscure,
Et que maintes fois appellée
L'as fausse, traïtre prouvée
Et ton anemie en tous cas,
Je vueil estre ses advocas
Et te vueil prouver par raison
Qu'onques ne te fist traïson,
N'onques ne te fu annemie,
Einsois t'a esté bonne amie,
Selonc ce qu'elle scet amer
Et estre douce en son amer.
Et pour mieus prouver ton contraire,
Te vueil ceste demande faire:
Fait cils mal qui fait son devoir?»
L'AMANT.
«Nennil, ma dame.»
ESPERENCE.«Tu dis voir.
Mais encor avec ton tesmoing
Je di par raison et tesmoing
Que, se Fortune t'a osté
De la joie ou tu as esté,
Dont tu as receü maint mal,
Que traïson ne fait, ne mal;
Car elle fait ce qu'elle doit,
Et ce te mousterrai j'au doit:
S'elle estoit toudis en un point
Et de raison usoit a point,
Si qu'envers tous fust juste et une,
Elle ne seroit pas Fortune.
Mais pour ce qu'elle ne sejourne,
Eins se change, mue et bestourne
En fait, en dit, en renommée,
Est elle Fortune nommée.
Comment que sa mobilité
En mouvant soit estableté,
C'est ses estas, c'est sa nature,
Ce sont ses meurs, c'est sa droiture.
Dont, puis qu'elle fait son deü,
Je di que tu as tort eü
De li laidengier, ne blasmer,
Ne de ses ouevres diffamer;
Car se tu yes cheüs en peinne
Par sa mutation soudeinne,
Estrange, diverse et sauvage,
Qui fist chanseller ton corage,
Certes, amis, tu n'ies pas seuls;
Car autant en fait elle a ceuls
Qui demeurent en paiennime,
Sans resgarder raison ne rime,
Ne pour toy seul ne fu pas faite,
Ne pour toy ne sera deffaite
Sa roe qui se fait congnoistre
Entre les mondeins et en cloistre.
Et quant tu bien la congnoissoies,
Di moy pour quoy tu y montoies?
Se tu en as le vis pali,
C'est plus par toy que n'est par li.
Et quant tu empreïs l'amer,
Tu te meïs enmi la mer
Entre les perilleuses ondes
Cornues et plates et rondes
Qui se transportent en po d'eure,
L'une au dessous, l'autre au desseure,
Dont la mer s'engroisse et se trouble,
Si que toute l'iaue en est trouble;
Et si te meïs en servage
De Fortune qui tant est sage
Que nuls ne devient de sa court,
Qu'il ne couveingne brief et court
Qu'il face sa franchise serve,
Puis qu'il face tant qu'il la serve.
Se tu estens au vent ton voile,
Fait de main de maistre et de toile,
Tu scez bien que ta nef ira
La ou li vens la conduira,
Pour ce, sans plus, que la franchise
De ta nef au vent sera mise.
Einsi est, puis que tant t'assers
A Fortune que tu la sers
Et yes mis en sa servitute,
Il couvient par force que tu te
Mettes a nagier et a rime,
Selonc ce qu'elle nage et rime,
Et qu'a ses meurs tu te conformes
En tous cas et en toutes formes,
Puis que tu yes de ses maisnies.
Prouvé le t'ay, se tu le nies.
Mais or me respon sans muser,
Car encor la vueil excuser
De ce que devant as prouvé
Que tu l'as amere trouvé,
Et ç'a demander m'a meü:
Di, douquel tu as plus eü
De li, ou de mal ou de bien?»
L'AMANT.
«Dame, de mal. Ce sai je bien.»
ESPERENCE.
«Certes, tu ne sces que tu dis.
Il m'est vis que tu arrudis,
Que tes cuers le contraire en sent,
Nom pas en un cas, mais en cent.»
L'AMANT.
«Fait, dame?»
ESPERENCE.«Oïl, je le te prueve.»
L'AMANT.
«Je vous en pri; car je ne trueve
Riens en moy dont loër me doie,
Fors dou bien et de la grant joie
Qui me vient de vostre presence.»
ESPERENCE.
«C'est par deffaut de congnoissance;
Car se tu fusses bien apris,
En ton cuer eüsses compris
Qu'a l'issir dou ventre ta mere
Elle ne te fu pas amere,
Einsois te fu moult amiable,
Douce, courtoise et charitable;
Si n'ies pas au blasmer tenus.
Car de tous biens estoies nus,
Et elle te prist erraument
Et t'alaita diligenment
De son lait, c'est de ses richesses,
De ses honneurs, de ses noblesses,
Et te fu norrisse et maistresse,
Favorable admenisteresse
De la gloire, t'environna
De tous les biens ou raison a,
C'est des biens qui sont de son droit.
Et tu t'en plains? Fais tu a droit?
Que vues tu qu'elle plus te face?
Ne t'a elle fait assez grace,
Quant elle t'a, se bien le gloses,
Fait user des estranges choses?
Car elles ne sont mie tiennes,
Einsois sont de son droit et siennes.
Et quant riens n'i a qui soit tiens,
Fols yes, s'a mal paiez te tiens,
S'elle vuet ravoir en sa main
Ce qui sien est, d'ui a demain.
Tu sambles trop bien a celui
Qui a emprunté de l'autrui,
Et quant il est temps qu'il le rende,
Il a courrous, s'on li demande.
Einsi fais tu, ne plus, ne mains.
Mais pour ce que tu yes es mains
De Fortune dont je parole,
Je te pri, retien de m'escole
Que la ou elle est, si bien sont,
Et s'elle s'en part, il s'en vont,
Et cui elle aide, il est aidiés,
Cui elle laist, il est laissiez,
Ce m'est avis; car par son cerne
Au jour d'ui chascuns se gouverne.
Mais il samble, a bien discerner,
Que tu la vueilles gouverner
Et que tu la vueilles contreindre,
Si qu'estable doie remeindre,
Ou autrement tu t'en pleindras.
Mais certes, assés a pleindre as,
S'oster la vues de sa nature
Qui tous jours a duré et dure,
Ne jamais autre ne sera,
Tant que li siecles finera.
Tu vois la mer quoie et paisible
Aucune fois, et puis horrible
La vois et pleinne de tourment,
Pour ce que le vent si forment
Y fiert, que ce sont mons et vaus,
Plus tost courans que nuls chevaus,
Ne tous li mondes contrester
Ne porroit pas pour l'arrester.
Tout einsi Fortune se mue,
Ne jamais ne seroit tenue
Par force, ne par biau parler,
Si tost qu'elle s'en vuet aler.
Mais richesse et honneur emporte
Et tous biens qui sunt de tel sorte
Com siens propres, ou nuls ne part,
Se sa grace ne l'en repart;
Si ne t'en deüsses pas pleindre.
Mais pour la verité ateindre
Dou mal que dis qu'elle t'a fait,
Je di que riens ne t'a meffait,
Einsois a fait assés pour toy.»
L'AMANT.
«Dame, comment? Dites le moy.»
ESPERENCE.
«Volentiers! Elle t'a laissié
Ton sens qu'elle n'a point blecié,
Et ce qu'aimmes plus et desires,
C'est la vie dont tu yes sires.
Après, s'elle a sa face double,
Qui en fait et en dit se double,
Tourné vers toy a meins dou quart
Et fait de travers un regart,
T'en faut il einsi dementer,
Pleindre, plourer et tourmenter?
Tu deüsses en sa muence
Penre cuer et bonne esperence
De mieus avoir, se fusses sages.
Ne dit on que li homs sauvages
S'esjoïst, quant il voit plouvoir,
Et chante? Qui l'i fait mouvoir?
L'espoir qu'il prent en son revel
Qu'après le lait il fera bel.
Ne tu n'as pooir de savoir
Que c'est joie, sans mal avoir.
Et aussi je t'apreng et moustre
Que proprement Fortune est moustre
De maleürté a venir.
Si te deüst bien souvenir,
Quant en si haut degré estoies,
Qu'en aucun temps descenderoies.
Mais Amour qui maint cuer aveugle
D'yeus et de cuer te fist aveugle,
Si que tu ne pensoies mie
A mener jamais autre vie,
Qu'elle ne te faisoit present,
Fors seulement dou temps present.
Mais en tout ce que tu proposes
Dois resgarder la fin des choses;
Et s'aucune fois en meschiet,
Pour une, cent fois bien en chiet,
Car il n'est regle qui ne faille.
Pour ce ce proverbe te baille,
Que d'ore en avant bien te gardes
Qu'a la fin des choses regardes.
Et se bien pris garde y eüsses,
Ja de Fortune ne te fusses
Einsi pleins, ne de bonne Amour,
Car ç'a esté pour ton millour
Quanqu'elles ont fait, et tout pour toy.
Pour c'escuser les vueil et doy,
Que donné t'ont par leur douçour
Cent joies pour une dolour.
Et tu meintiens tout le contraire,
Ce que pas ne deüsses faire.
Se te pri que plus ne t'aveingne,
Et qu'il te ramembre et souveingne
Que tu ne prises une prune
Desormais les biens de Fortune.
Ne te chaille, s'il vont et viennent;
Et se avec toy ne se tiennent,
N'en dois estre liez ne dolens,
Car plus qu'oiselès sont volens.
Cils qui plus en a, plus li faut.
Dont ont li roy plus grant deffaut
Que n'ont la povre gent menue,
D'or, d'argent et de joiaus nue,
Et par deffaut de souffissance,
Car en leur cuer se boute et lance
Un ardant rain de convoitise
Qui si les ambrase et atise
Qu'il les art jusques es entrailles;
Et si sont tous leurs esplois failles,
Tant comme il sont en telle ardure.
Je ne di mie que Nature
De po de chose n'ait assez;
Mais se li mondes entassez
Estoit dou ciel jusqu'a la terre
De quanque cuers porroit requerre,
Dire et ymaginer d'avoir,
N'en y porroit il tant avoir
Qu'il peüst jamais, a droit dire,
A un cuer couvoiteus souffire,
Non certes cinc cens mille mondes
Qui par cinc cens mille fois combles
Fussent, si com je le devis.
Scez tu pour quoy? Il m'est avis
Que, selonc mon jugement nice,
Riens ne souffist a advarice;
De quoy on voit tout en apert
Que qui tout couvoite tout pert,
Car on en pert l'ame et le corps,
Joie, honneur. Et c'est mes acors.
Encor te pri je trop de cuer
Que tu n'oublies a nul fuer
Les deus precieuses vertus
Que je t'ay nommé ci dessus:
L'une est Souffissance la belle,
L'autre est Pacience, s'encelle.
Se tu les as, tu n'as regart
De Fortune au double regart,
Car elles sont si vertueuses,
Si dignes et si precieuses,
Que riens ne prisent le dangier
De Fortune, ne son changier,
Eins mettent l'omme a seürté
En chemin de Bonneürté.
Bonneürté est, ce me samble,
Ce qui donne ces sis ensamble:
Gloire, Delit et Reverence,
Puissance, Honneur et Souffissance.
C'est bien parfait et souverain
Qui vient dou maistre premerain
Qui est fin et commancement,
Trebles en un conjointement,
Uns en trois et un tout seul bien,
Ou il ne failli onques rien.
Je ne vueil mie que tu penses
Que d'amer te face deffenses;
Eins vueil et te pri chierement
Que tu aimmes trés loiaument;
Qu'amy vray ne sont pas en compte
Des biens Fortune, qui bien compte,
Mais entre les biens de vertu.
Et pour ce t'enseingne que tu
Aies cuer vray, tant com vivras,
Car grant joie et gloire en avras;
Et loiauté ja ne despite,
Se sa jus n'en as la merite,
Qu'elle ne puet estre perdue
Qu'a cent doubles ne soit rendue.
Se ci ne l'est, c'est chose voire,
Se l'iert elle en siege de gloire.
Je t'ai dit ce que tu feras
Et qu'en verité trouveras;
Se tu le fais, bien t'en venra,
Et se non, il te mescherra.
Je te lairay, si m'en iray.
Mais au partir tant te diray
Que, se tu as mestier de my,
Amie entiere, sans demy,
Me trouveras a toutes heures.
Si n'est pas bon que plus demeures,
Que vers ta dame ne te traies.
Mais garde bien que ne t'esmaies;
Car ja ne te sera si fiere
Qu'elle te laidenge ne fiere,
Se ce n'est de ses trés dous yeus
Rians, attraians et soutieus.
Mais je les tesmongne pour tels
Que leurs cops ne sont pas mortels;
Car douce en est la blesseüre
Et aggreable la pointure.
Et se tu estoies si pris
De vëoir ta dame de pris
Que ne peüsses endurer
Ses dous yeus, ne contre eaus durer,
Et qu'entrepris de fine amour
Fusses, de honte et de paour,
Si que coulour et contenance
Perdisses, aies ramembrance
De moy toudis, comment qu'il aille;
Car ja n'iert si fort leur bataille
Qu'elles ne soient desconfies
Dou tout, mais que tu ne m'oublies,
Car onques mes amis n'oubli.
Et se tu me mès en oubli,
Soies tous seürs et tous fis
Qu'en l'eure seras desconfis.
A Dieu te commant; je m'en vois.
Mais einsois de ma clere vois
Te diray une baladelle,
De chant et de ditté nouvelle,
La quele tu emporteras,
Et en alant la chanteras,
Afin que tes cuers s'i deduise,
S'il a pensée qui li nuise.
BALADE.
En amer a douce vie
Et jolie,
Qui bien la scet maintenir,
Car tant plaist la maladie,
Quant norrie
Est en amoureus desir,
Que l'amant fait esbaudir
Et querir
Comment elle monteplie.
C'est dous maus a soustenir,
Qu'esjoïr
Fait cuer d'ami et d'amie;
Qu'Amours par sa signourie
Humelie
L'amoureus cuer a souffrir,
Et par sa noble maistrie
Le maistrie,
Si qu'il ne puet riens sentir,
Que tout au goust de joïr
Par plaisir
Ne prengne, je n'en doubt mie.
Einsi saous de merir,
Sans merir,
Fait cuer d'ami et d'amie.
Si doit bien estre cherie
Et servie,
Quant elle puet assevir
Chascun qui li rueve et prie
De s'aïe,
Sans son tresor amenrir.
De la mort puet garentir
Et garir
Cuer qui de santé mendie;
De souffissance enrichir
Et franchir
Fait cuer d'ami et d'amie.
Quant elle ot finé sa balade,
Qui moult me fu plaisant et sade
Dedens le cuer et a l'oïe,
Pour ce qu'onques mais armonie
Si trés douce n'avoie oy,
Moult durement m'en esjoy.
Mais se li dous chans me plaisoit,
Tel joie le dit me faisoit
Que ne savoie auquel entendre.
Si mis moult grant peinne a l'aprendre,
Et la sceus en si po d'espace
Qu'eins qu'elle partist de la place,
Ne que toute l'eüst pardit,
Je la sceus par chant et par dit.
Et pour ce que ne l'oubliasse,
Failloit il que la recordasse.
Mais si com je l'imaginoie
En mon cuer, et la recordoie
De si trés bonne affection
Que toute l'inclination
Des cinc sens que Dieus m'a donné
Y estoient si ordonné
Que n'avoie cuer ne penser
Que lors peüsse ailleurs penser,
Fors tant qu'adès me souvenoit
De celle dont mes biens venoit,
La dame fu esvanoïe.
Mais onques en jour de ma vie
Ne vi chose si tost perdue;
Car j'en perdi si la veüe
Que je ne sceus qu'elle devint.
Lors plus de dis fois ou de vint
Resgardai entour la haiette,
Mais je ne vi riens fors herbette,
Arbres, fueilles, fleurs et verdure.
Car il n'i avoit creature
Fors moy seulet. Et quant je vi
Qu'Esperence avoit assevi
Tout ce que dire me voloit,
Et qu'einsi elle s'en voloit
Soudeinnement a recelée,
Je cheï en moult grant pensée
Et par ordre a recorder pris
Tout ce qu'elle m'avoit apris
De point en point, car bien pensoie
Qu'encor grant mestier en aroie.
Et par maniere de memoire
Tout le fait de li et l'istoire,
Si com je l'ai devant escript,
Estoit en mon cuer en escript
Par vray certein entendement
Mieus cent fois et plus proprement
Que clers ne le porroit escrire
De main en parchemin n'en cire.
Et c'estoit chose necessaire,
Puis que je me voloie traire
Vers celle que Raisons doctrine,
Que j'ensieuisse sa doctrine
Et que souvent m'en souvenist,
Par quoy, se li cas avenist
Qu'Amours fust vers moy dongereuse
Et Biauté fine desdaingneuse,
Honte dame, Paour maistresse,
Et Dous Resgars en tele aspresse
Fust qu'il ne me deingnast vëoir,
Qu'encontre leur puissant pooir
Fusse viguereus et vassaus
Pour recevoir tous leurs assaus,
Pour tout souffrir en pacience.
Car grant vertus et grant vaillence
Est de vaincre son adversaire
Par souffrir de cuer debonnaire.
Quant j'eus tout recordé par ordre,
Si qu'il n'i avoit que remordre,
Et en mon cuer la douce empreinte
De ses enseingnemens empreinte,
Je m'en senti trop plus seür,
Plus fort, plus rassis, plus meür.
Lors en mon estant me dressay
Et vers le guichet m'adressay
Par ou j'estoie la venus.
Mais je m'aperçu bien que nuls
N'estoit alez par ceste voie,
Depuis que venus y estoie;
Qu'en riens n'i estoit depassée
L'erbe poingnant, et la rousée
Clere et luisant seur l'erbe drue
N'estoit pas encor abatue,
Et cil oisillon qui mieus mieus
En plus de trente mille lieus
Tout aussi com par estrivées
Chantoient, les gueules baées,
Si qu'il faisoient restentir
Tout le vergier; et sans mentir,
Eins qu'Esperence viseté
M'eüst en ma neccessité,
Mes scens estoit si pervertis
Qu'encor ne m'estoie avertis
Des oisillons, ne de leur noise,
Ne comment chascuns se degoise.
Mais ç'a mal ne me doit tourner;
Car deus choses font bestourner
Le scens et müer en folour:
Ce sont grant joie et grant dolour.
Et grant dolour tel m'atournoit
Que mon memoire bestournoit
Et qu'a nulle riens n'entendoie,
Fors au grief mal que je sentoie.
Si m'abelli tant leur dous chans
Qu'einsois qu'il fust soleil couchans,
Je m'en senti a volenté
De cuer, de corps et de santé,
Tant pour la douce ramembrance
Que j'avoie en bonne Esperence,
Comme de ce que je pensoie
Que briefment ma dame verroie.
Et pour ce qu'estoie au retour
De vëoir son trés noble atour,
Tantost fis en dit et en chant
Ce ci que presentement chant:
BALADE.
Dame, de qui toute ma joie vient,
Je ne vous puis trop amer, ne chierir,
N'assés loër, si com il apartient,
Servir, doubter, honnourer, n'obeïr;
Car le gracieus espoir,
Douce dame, que j'ay de vous vëoir,
Me fait cent fois plus de bien et de joie,
Qu'en cent mille ans desservir ne porroie.
Cils dous espoirs en vie me soustient
Et me norrist en amoureus desir,
Et dedens moy met tout ce qui couvient
Pour conforter mon cuer et resjoïr;
N'il ne s'en part main ne soir,
Einsois me fait doucement recevoir
Plus des dous biens qu'Amours aus siens ottroie,
Qu'en cent mille ans desservir ne porroie.
Et quant Espoir qui en mon cuer se tient
Fait dedens moy si grant joie venir,
Lonteins de vous, ma dame, s'il avient
Que vo biauté voie que moult desir,
Ma joie, si com j'espoir,
Ymaginer, penser, ne concevoir
Ne porroit nuls, car trop plus en aroie,
Qu'en cent mille ans desservir ne porroie.
Einsi fis mon chant et finay
Et au guichet m'acheminay
Par le chemin qui fu tout vert;
Mais ne le trouvay pas ouvert,
Car einsi com je le fermay,
Estoit; adont le deffermay.
Quant ouvers fu, je passay outre
Et le refermay bien au ploutre.
Ce fait, je me mis a la voie.
Mais trop durement liés estoie
De ce que nulle creature
Ne savoit riens de m'aventure.
Si m'en aloie tout chantant
Et deduisant en mon chant tant
Que je vi en assez po d'eure
Le lieu ou ma dame demeure.
Quant je le vi, je m'arrestay
Et pensé en mon arrest ay
Un petitet, que je feroie,
Ne comment je me cheviroie.
Car li cuers en corps me trambloit
Si trés forment qu'il me sambloit
Qu'en deus partir deüst ou fendre.
Si n'en savoie conseil prendre,
Car j'estoie tous estahis
Dou vëoir, et si esbahis,
Que vraiement retournez fusse,
S'Esperence avec moy n'eüsse.
Mais Esperence qui a soing
D'aidier ses amis au besoing
Et qui ne dort pas ne sommeille
Pour eaus conforter, einsois veille,
A celle heure ne dormi pas,
Eins me dist:“Biaus amis, mi pas
Ne sont pas ci endroit perdu.
Di: qui t'a einsi esperdu?
Que te faut? Ne que te demandes?
Il couvient que raison m'en rendes,
Dont viennent ces pensées veinnes,
Que sans cause einsi te demeinnes.” »
L'AMANT.
«Je ne say, dame, par ma foy,
Fors que je sui en grant effroy,
Et en doubte m'estuet manoir,
Pour ce qu'ay veü le manoir
Ou mes cuers et ma dame meint.
Si pri Dieu qu'a joie m'i meint,
Car se je n'ay milleur conduit
Que de Paour qui me conduit,
Je ne voy pas comment j'y aille.»
ESPERENCE.
«Comment? Crois tu que je te faille
Et que je fausse le couvent
Que je t'ay eü en couvent?»
L'AMANT.
«Dame, nennil.»
ESPERENCE.«Certes, si fais,
Ce m'est avis, quant einsi fais.
Di moy dont te vient la paour
Que tu as, ne celle frëour.
As tu doubtance de ton ombre?
Je croy que c'est ce qui t'encombre.»
L'AMANT.
«Dame, sauf vostre reverence,
De mon ombre n'ai pas doubtance.
Mais je ne say quele chalour
Qui s'est convertie en froidour
M'a seurpris et me tient au cuer
Si soudeinnement qu'a nul fuer
Ne porroie dire en quel point
Sui, ne comment elle me point,
Car j'ay chaut et froit si ensamble
Que tout a un cop sue et tramble,
Et s'ay toute vigour perdue,
Et aussi comme beste mue
Sui estahis enmi ces chans;
Dont mes ris, ma joie et mes chans
Sont si feni, ne say pourquoy,
Qu'il me couvient taire tout quoy,
Se ce n'est pour ceste raison
Que j'ay veüe la maison
Qui trop plus belle est de tout estre,
Que ne soit paradis terrestre.
C'est li lieus ou ma douce amour
Et mes cuers aussi font demour:
Autre raison n'i say trouver.
Et pour ce vous vueil je rouver,
Dame, que vous me consilliez,
Ou perdus suis et essilliez,
Qu'en monde riens tant ne desir
Com vëoir ma dame a loisir;
Mais je n'i voy tour ne ateinte
Sans vous, dont ma coulour est teinte.»
ESPERENCE.
«Et comment te conseilleroie?
Pour nëant me travilleroie,
Car je pers en toy mon langage.
Uns oiselès en une cage
N'a pas l'entendement si dur
Com tu as. Juré t'ay, et jur,
Qu'a tous besoins me trouveras
Preste, quant mestier en aras,
Biaus amis, et tu ne m'en crois,
Dont tes maus durement acrois.
Tu le vois par experience,
Car pour alegier la grevence
Qui moult te grieve et a neü,
Aussi tost com je l'ay sceü,
Tu m'as plus tost pour toy aidier
Que ne peüsses soushaidier.
Je t'avoie dit et enjoint
Que ton cuer fust a moy si joint
Qu'adès de moy te souvenist
Loing et près, quoy qu'il avenist.
Or voy bien qu'il ne t'en souvient,
Et pour c'estre einsi te couvient,
Car s'il t'en fust bien souvenu,
Ja ce ne te fust avenu.
Pren cuer et va seürement
Vers ta dame, que vraiement
Gaite, escuz, deffense et fortresse
Te seray bonne, et la promesse
Que je t'ay promis, te tenrai,
Et sans priere a toy venray,
Com celle qui serai tes chiés
En tes biens et en tes meschiés.
Si dois estre moult asseür,
Quant partout einsi t'asseür.
Et la chalour qui en froidure
Est couvertie, c'est l'ardure
Qui s'est moult longuement couverte
En ton cuer. Or est descouverte
Et parmi ton corps espandue,
Dont a un cop tramble et tressue.
Et pour ce que le feu aproches
D'Amours qui te point de ses broches,
Pers tu maniere et contenence,
Scens, joie, vigour et puissance.
Et aussi retien de mon art;
«Qui plus est près dou feu, plus s'art.»
Orendroit plus ne t'en diray.
A Dieu; je me departiray,
Sans ce que de toy me departe;
Car il couvient que je me parte
En plus de cent mille parties
Qui aus amans sont departies.
Et quant de ci departiras,
Droitement celle part iras
Que tu verras ta dame gente,
Et tu yes en la droite sente.»
L'AMANT.
Lors s'en parti; je demouray
Et moult doucement savouray
En mon cuer ce que dit m'avoit;
Et si trés bon goust me savoit,
Que je fui tous asseürez
Des mouvemens qui figurez
Estoient en mon cuer si fort
Qu'en moy ne savoie confort.
Et quant riens plus ne ressongnay,
A deus genous m'agelongnay
Emmi la sentelette estroite,
Les mains jointes, la face droite
Vers le lieu precieus et digne
Qui m'estoit apparence et signe
A l'esperence que j'avoie
Que la ma dame trouveroie.
Et pour ce qu'il n'afferoit pas
Qu'avent alasse un tout seul pas,
Que ne me meïsse en la garde
D'Amours et d'Espoir qui me garde,
De cuer devost, a humble chiere,
Encommensai ceste priere,
En eaus merciant doucement
De leurs biens tout premierement:
L'AMANT.
«Amours, je te lo et graci
Cent mille fois et remerci,
Quant mon cuer qu'avoies nerci,
Tourblé, desteint et obscurcy et en ton
Martire adurci,
Par ta puissance
As amé et vues amer si
Que de ta douceur adouci
Et de ta clarté esclarci
L'as et fait dous son amer si
Que desirer me fais merci
En esperence.
Amours, je te vueil aourer
Com mon dieu secont et douter,
De toutes mes vertus loër,
Servir, obeïr, honnourer
De cuer, de corps et de penser.
Car en m'enfance
Me feïs loiaument amer,
Et les biens de toy desirer,
...
Et si doucement savourer
Qu'en vraie foy te vueil porter
Obeïssance.
Amours, je ne savoie rien,
Nès differer le mal dou bien,
Quant a mon vrai cuer, que je tien,
Sans riens retenir, pour tout tien,
Donnas par ton soutil engien
La congnoissance
D'amer et d'estre en ton lien,
Et le presentas sans moien
Avec le corps et tout le mien
A ma dame, ce say je bien;
Car tout li otriay com sien
Pour sa vaillance.
Et se folement me sui pleins,
En moy dementez et compleins
De toy et des amoureus pleins
Dont j'estoie chargiez et plains,
Je te depri a jointes mains
Que a grevence
Ne me tourt, et que plus ne meins
Ne t'en soit, car tiens suis remeins.
Si m'en dois estre plus humeins;
Et se vois bien et yes certeins
Que tu yes mes chiés souvereins
Et ma crëance.
Aussi doi je, se trop ne fail,
Loër Esperence, a qui bail
De moy et de mon cuer le bail,
Et mercier; car se riens vail
Et s'a bien faire me travail,
C'iert sans doubtance
Par li; car en mortel travail
Fui entre le coing et le mail,
Si que je ne donnasse un ail
De ma vie; mais soustenail
Me fu, dame, amie et murail,
Tour et deffense.
Douce Esperence, c'est le port
De ma joie et de mon deport;
C'est ma richesse, mon ressort;
C'est celle en qui je me deport;
Car es maus d'amours que je port
Ay tel plaisence,
Car quant il font plus leur effort
De moy grever, plus me confort,
Et tout par son noble confort
Suis je respitez de la mort
Qui m'eüst, s'elle ne fust, mort
Sans deffiance.
Elle m'a fait trop plus d'amour,
De courtoisie, de douçour,
D'onneur, de profit, de tenrour,
Qu'a nul autre; car nuit et jour
Contre Desir soustient l'estour
Qui point et lance
Mon cuer d'une amoureuse ardour.
C'est ce qui garit ma dolour;
C'est ce qui me tient en vigour;
C'est mon refuge; c'est ma tour;
C'est celle ou sont tuit mi retour;
C'est ma fiance.
C'est celle qui m'a congneü
Par tout ou elle m'a sceü
Nu de joie et depourveü.
La doucement m'a repeü
De tous les biens qu'elle a peü,
Et d'aligence.
C'est celle qui a descreü
Mon mal, et ma joie acreü;
De dous confort m'a pourveü,
Sans salaire avoir ne treü,
Et des yeus de son cuer veü
En ma souffrance.
Et quant par vous tel bien recueil
Que de toute joie en l'escueil
Sui, plus assez que je ne sueil,
D'umble cuer et d'amoureus vueil
Vous pri, com cils qui aimme et vueil
Vostre acointance,
Que vous me menez jusqu'au sueil
Ou je verray le dous acueil
De ma dame; et se lors me dueil,
Se vous n'avez le cuer et l'ueil
Vers moy, je serai mors de dueil
En sa presence.
Et se ma dame, que Dieus gart,
Deingne descendre son regart
Seur moy, a moitié ou a quart,
Je vous pri qu'aie scens ou art
Pour congnoistre de son espart
La difference,
S'il vient d'amours ou d'autre part
Car se son dous oueil me repart
Par amours de l'amoureus dart,
De riens n'arai jamais regart.
Se non, en moy sera trop tart
Desesperence.
Vous savez aussi qu'humblement
L'aim, serf, crein, desir loyaument
Plus qu'autre, ne moy proprement,
Et que siens sui si ligement
Que c'est sans nul departement
Et sans muence.
Si devez mouvoir doucement
Son cuer et amoureusement,
Pour moy donner aligement,
Et li faire avoir sentement
Tel com je l'ay, ou autrement
C'iert decevence.
Or en soit a vostre plaisir,
Car sans vous ne puis avenir
A la joie que tant desir;
Mais je vous vueil tant oubeïr
Que pour ma dame vueil morir
En pacience,
Se c'est vos grez; et se merir,
Sans l'onneur ma dame amenrir,
Me volez, vueilliez m'enrichir
D'assez li vëoir et oïr.
S'arai pais, merci, mon desir
Et souffissance.»

Et quant j'eus finé mon depri,
La ne fis pas moult lonc detri:
Eins me levay en mon estant.
Si m'aloient amonnestant
Amours, Desirs et dous Espoir
De ma chiere dame vëoir,
Tant que tantost m'acheminay
Par la sente, et mon chemin ay
Pris, en bon espoir, vers la tour
Ou maint ma dame au gent atour.
Mais n'alay pas le trait d'un arc
Que près de la tour vi un parc
Ou prëaus ot et fonteneles,
Dames, chevaliers et pucelles,
Et d'autre gent grant compaingnie,
Moult joieuse et moult envoisie
Qui dansoient joliement;
N'il n'avoient la instrument,
Ne menestrels, fors chansonnettes
Deduisans, courtoises et nettes.
Quant je les vi, moult m'esjoy,
Et plus, quant je les entroï.
Lors alai tantost celle part.
Mais Amours qui de moy ne part,
N'Esperence, ma chiere amie,
De moy ne s'eslongierent mie,
Eins me tenoient par le frein.
Et je, qui pas ne me refrein
D'aler vers euls, si me hastay
Qu'outre une haiette hatay,
Et puis tantost fu en la place,
Ou Dieus me fist si belle grace
Que je vi que c'estoit ma dame.
Mais je n'os corps, ne cuer, ne jame,
Ne sanc, qui ne fremist en mi,
Quant je la vi; car si fremi,
Que, se Dieus de li me doint joie,
Grant paour de chëoir avoie.
Mais d'Esperence me souvint;
Et vraiement, adont couvint,
Se je voloie avoir victoire,
Que je recourisse au memoire
Que j'avoie escript en mon cuer,
Et que je ne gettasse en puer
Nuls de ses dous commandemens,
Ne de ses bons ensengnemens.
Si recordai si ma leçon
Qu'eins qu'on eüst dit la chançon
Qu'une pucelette chantoit,
Mes cuers plus seürs se sentoit;
Car douce Esperence asseür
Le faisoit d'aucun boneür.
Si me tray près de la danse
Com cils qui a sa dame pense.
Mais la bonne et bien enseignie
Que Raison gouverne et maistrie,
Qui tant scet, tant puet et tant vaut
Que riens de bien en li ne faut,
De sa bonté tant m'enrichist
Que ses dous yeus vers moy guenchist.
Mais ce fu si trés doucement
Qu'il me sambla, se Dieus m'ament,
Qu'elle m'amast de fine amour.
Et quant elle ot fait demi tour,
Que plus de moy fu aprochie,
En riant de sa courtoisie,
Moult courtoisement m'apella,
En disant:« Que faites vous la,
Biau sire? Danciez avec nous! »
Et tantost me mis a genous
Et humblement la saluay.
Mais coulour pluseurs fois muay,
Einsi com je parloie a li,
Dont j'eus le vis teint et pali.
Et vraiement, il me fu vis
Qu'elle congnut bien a mon vis
L'amour, le desir et l'ardure
De moy, et toute l'encloüre,
Comment siens a tous jours estoie
Et comment par amours l'amoie.
Si me rendi courtoisement
Mon salu, et assez briefment,
Pour ce qu'on ne s'aperceüst
Que pour s'amour einsi me fust;
Si me tendi son petit doy.
Et je, qui faire vueil et doy
Son voloir, ne fui pas remis
Dou penre, et a dancier me mis.
Mais dancié n'os pas longuement,
Quant elle me dist doucement
Qu'il couvenoit que je chantasse
Et que de chanter m'avisasse;
Car venu estoit a mon tour.
Je li respondi sans demour:
«Ma dame, vo commandement
Vueil faire; mais petitement
Me say de chanter entremestre.
Mais c'est chose qui couvient estre,
Puis qu'il vous plaist.»Lors sans delay
Encommensai ce virelay
Qu'on claimme chanson baladée.
Einsi doit elle estre nommée.

Dame, a vous sans retollir
Dong cuer, pensée, desir,
Corps et amour,
Comme a toute la millour
Qu'on puist choisir,
Ne qui vivre ne morir
Puist a ce jour.

Si ne me doit a folour
Tourner, se je vous aour,
Car sans mentir,
Bonté passés en valour,
Toute flour en douce odour
Qu'on puet sentir.
Vostre biauté fait tarir
Toute autre et anïentir,
Et vo douçour
Passe tout; rose en coulour
Vous doi tenir,
Et vos regars puet garir
Toute dolour.
Dame, a vous, etc..

Pour ce, dame, je m'atour
De trés toute ma vigour
A vous servir
Et met, sans nul villain tour,
Mon cuer, ma vie et m'onnour
En vo plaisir.
Et se Pité consentir
Vuet que me daingniez oïr
En ma clamour,
Je ne quier de mon labour
Autre merir,
Qu'il ne me porroit venir
Joie gringnour.
Dame, a vous, etc..

Dame, ou sont tuit mi retour,
Souvent m'estuet en destour
Pleindre et gemir,
Et, present vous, descoulour,
Quant vous ne savez l'ardour
Qu'ay a souffrir
Pour vous qu'aim tant et desir,
Que plus ne le puis couvrir.
Et se tenrour
N'en avez, en grant tristour
M'estuet fenir.
Nompourquant jusqu'au morir
Vostres demour.
Dame, a vous, etc..

Après ma chanson commansa
Une dame qui la dansa,
Qui moult me sambloit envoisie,
Car elle estoit cointe et jolie.
Si prist a chanter sans demeure:
« Dieus, quant venra li temps et l'eure
Que je voie ce que j'aim si? »
Et sa chanson fina einsi.
Quant finé l'ot, ma dame dit:
«C'est bien et joliement dit,
Mais il est temps de nous retraire.»
Et lors se mirent au repaire
Vers le manoir tuit après li,
N'il n'ot en la place celi
Ne celle qui contredeïst
Chose que ma dame deïst.
Si laissierent tuit le dancier
Et s'en alerent sans tancier,
Ci un, ci deus, ci trois, ci quatre,
Pour eaus soulacier et esbatre.
Et ma dame m'arraisonna
Et d'encoste li me mena,
En demandant de mon affaire,
Einsi comme elle soloit faire,
Et m'enquist moult dont je venoie,
Et comment tant tenus m'estoie
Que je ne l'avoie veü,
Et aussi que j'avoie eü,
Quant je parti darreinnement
De li; car moult soudeinnement
M'en parti, sans penre congié,
Ne onques mais si eslongié,
Ce dist, ne me vit de raison
Com la, et pour quele occoison
Ce fu que ne li vos despondre
Sa demande, n'a li respondre,
Et que toute la verité
Li deïsse, ou j'avoie esté,
Sans mentir et sans couverture,
Et dont venoit ceste aventure.
Quant elle m'ot fait sa requeste
Qui fu raisonnable et honneste,
Car dame a loy de demander
Seur amant et de commander,
Je, qui souvent de cuer souspir,
Gettai un plaint et un souspir,
Car bien vi qu'il me couvenoit
Respondre, et il appartenoit.
Lors recouri je sans paresse
A Esperence, ma deësse,
Qui me mist en cuer et en bouche
De dire ce qui plus me touche.
Si que moult paoureusement
Respondi assez simplement:
« Ma dame, refuser ne puis
Vostre commandement, et puis
Qu'il vous plaist, je vous en diray
Le voir, ne ja n'en mentiray,
Qu'a vous verité n'iert couverte
De moy, pour gaaing ne pour perte;
Mais volentiers m'en deportasse,
S'il vous pleüst, dame, et j'osasse.
Si vous pri, ma dame, pour Dieu,
Que, se je di en aucun lieu
Chose qui vous puist anuier,
Vueilliés mon deffaut supplier,
Et vous pri qu'escusez en soie;
Car volentiers pas ne diroie
Chose qui vous deüst desplaire.
De ce Dieu vueil a tesmong traire.
Ma dame, tout premierement
Vous dirai le commencement,
L'estat, le fons et la racine
Qui la verité determine
De ce que vous me demandez,
Puis que vous le me commandez.
J'estoie juenes et petis,
Nices, enfes et enfantis,
Nus de scens et pleins d'innocence,
D'assez petite congnoissance,
D'estre en oiseuse coustumiers,
Dame, quant je vous vi premiers,
Ja soit einsi qu'encor en soie
Mieus garnis que je ne vorroie.
Si que l'imagination
De moy et l'inclination
Si mis et toute ma plaisence
En vous, dame; que, sans doubtance,
Vous m'estiés exemplaire et voie
De tout ce que faire devoie;
Ne il ne m'estoit mie avis
Que sans vous vëoir fusse vis,
Et en vous si toute m'entente,
Mon cuer mettoie, et ma jouvente,
Que vostre oueil, vos fais et vos dis
Estoient mon droit paradis.
Si m'avisay que je feroie
Selonc ce que je sentiroie
Pour vous et a vostre loange
Lay, complainte ou chanson estrange;
Qu'a vous n'osasse, ne sceüsse
Dire autrement ce que j'eüsse,
Et me sambloit chose plus bele
De dire en ma chanson nouvelle
Ce qui mon cuer estreint et serre,
Que par autre guise requerre.
Si fis un lay dou sentement
Que j'avoie au commancement,
Et fu devant vous aportez,
Dont puis fu si desconfortez
Que je cuidai bien que la mort
M'eüst sans remede la mort.
Car, ma dame, vous m'apellastes
Et lui lire me commandastes.
Si le vous lus de point en point,
Rudettement et mal a point,
Comme cils qui en grant frisson
Fu qu'il n'i eüst mesprison;
Et pour ce que nuls ne savoit
Encor qui ce lay fait avoit,
Ma dame, vous me demandastes
Qui l'avoit fait, et me priastes
Que sans mentir le vous deïsse.
Et je, qui jamais ne feïsse
Riens qui desplaire vous deüst,
Fors ce qui plaire vous peüst,
Et qui mentir ne vous voloie,
Et aussi, dame, je n'osoie
Dire que ce fust de mon fait,
Pour ce que je l'avoie fait
Et que je vous eüsse ouvert
L'amour que tant vous ay couvert
Que plus ne la vous puis couvrir,
Einsois la m'estuet descouvrir;
S'estoit mes cuers en fait contraire
Ou de respondre ou de moy taire;
Car lequel faire ne savoie.
Pour ce pris la moienne voie
Et me parti de present vous
En tel dueil et en tel courrous
Qu'a po que mes cuers ne partoit,
Quant mes corps einsi s'en partoit.
Et certes, pour trés tout l'avoir
Qu'on porroit desirer n'avoir,
Ne vous eüsse respondu,
Tant me senti je confondu
De scens, de force et de parler.
Et pour ce m'en couvint aler
Plaingnant, plourant et soupirant,
La mort querant et desirant,
Tant que je vins par aventure
En une trop belle closture.
Si m'en alai en un destour,
Et la fis je de ma tristour
Et de Fortune une compleinte,
Par qui ma joie estoit esteinte.
Et vraiement, j'estoie mors,
Sans avoir de vie remors;
Mais Douce Esperence acouri
Qui au besoing me secouri
Et vint en trop plus belle fourme
Mil fois, que Nature ne fourme.
Car, a briés mos, elle fu telle
Qu'elle sambla esperituele,
N'onques mais riens si bel ne vi,
Ne si cler; et la me plevi
Amour, loiauté, compaingnie,
Foy, secours, confort et aïe,
Se je la voloie ensuïr
Et desesperence fuïr.
La doucement me conforta;
La me gari; la m'aporta
Pais, joie, honneur, santé, richesse,
Et m'osta doleur et tristesse.
Les armes qui sont en l'escu
Des vrais amans, et la vertu
Des coulours m'aprist a congnoistre,
Sans oublier ne descongnoistre,
Et comment Fortune a constance
En li mouvant; ceste doubtance
M'osta et dist par raison clere
Comment en douceur est amere.
Après, dame, elle m'a si duit
Qu'elle m'a jusqu'a vous conduit,
Car, par m'ame, jamais n'i fusse
Venus, s'avec moy ne l'eüsse.
Se vous suppli de cuer devost,
Chiere dame, puis qu'elle vost
Et vuet encor que sans partie
Aiés mon cuer, mon corps, ma vie,
Que vous ne la vueilliez desdire
De ce qu'elle m'a volu dire.
Car, dame, se vous l'avouez,
La serai ou je sui vouez;
Et ce non, il faurra partir
Mon cuer et morir com martir
Pour vous trés dolereusement,
Qu'a moy n'apartient nullement,
Dame, que je face depri
A vous de joie ne d'ottri;
Car refus de dame perit
En amant cuer et esperit,
Chiere dame, et se je l'avoie,
Certes, bien sai que je morroie.
S'aim mieus qu'elle soit refusée
Que moy, et s'elle est avouée,
J'arai quanque mes cuers desire;
Si me devra plus que souffire.
Et s'il vous plaist, ma dame chiere,
A resgarder la darreniere
Chansonnette que je chantay,
Que fait en dit et en chant ay,
Vous porrez de legier savoir
Se je mens ou se je di voir.
Se vous pri qu'il vous en souveingne
Et que pité de moy vous preingne,
Car si vostres sui et serai
Que jamais autre n'amerai.»
Quant j'os parfiné ma response,
Ma dame, qui rest et qui ponse
Mes maus, mes anuis, mes durtés
Et toutes mes maleürtez
Seulement de son dous regart,
Me respondi:« Se Dieus me gart,
Ceste aventure est gracieuse,
Comment qu'elle soit mervilleuse.
Mais de ce lay que vous me dites,
Est ce voirs que vous le feïstes? »
L'AMANT.
« Certeinnement, ma dame, oïl.»
LA DAME.
«Vous aida nuls?»
L'AMANT.«Dame, nennil,
Fors vous seule en qui je prenoie
Chant, rime et matere de joie.»
LA DAME.
«Et pour qui le feïstes vous?»
L'AMANT.
«Pour vous, dame, a qui je sui tous.»
LA DAME.
«Estes?»
L'AMANT.«Oïl.»
LA DAME.«C'est fort a croire.»
L'AMANT.
« Par m'ame, c'est parole voire,
Einsi comme est la patenostre,
Que le fis et que je sui vostre,
Ma dame, et vostre honneur soit sauve
Que j'aim, vueil, desir, quier et sauve,
Com celle que je vueil sauver
Tant com m'ame qu'ay a sauver.»
LA DAME.
«Et veïstes vous Esperence
En la fourme et en la samblance
Que ci le m'avez devisé?»
L'AMANT.
«Ma dame, oïl. Et se visé
Y avoie et pensé cent ans,
Ne diroie je de cent tans
Sa bonté, ne sa grant biauté,
Ne la parfaite loiauté
Qu'elle m'a promis a tenir.
Et pour ce m'a fait ci venir
Et m'a promis vie joieuse,
Et qu'a moy seriés gracieuse.
Si vous devez moult aviser
Que sa requeste refuser
Ne vueilliés; et mentir n'en quier:
Se riens vous depri ou requier,
C'est de par li et en son nom
Qui est de si noble renom
Qu'en monde n'a païs ne regne
Qu'elle n'i soit, qu'elle n'i regne,
Et que chascuns ne se resjoie,
Que de li vuet avoir la joie.
Nompourquant vous estes si sage,
Dame, et de si noble corage,
Que vëoir pouez a mon plaint
Qu'assez rueve qui se complaint.
Mais riens demander ne vous ose,
Amour, merci, ne autre chose,
Qu'a moy n'apartient nullement,
Et on dit que communement
Demander vient de villonnie,
Et loange de courtoisie.»
LA DAME.
«Vous dites voir; c'est ce qu'on dist.
Et aussi cils qu'on escondist
Doit estre honteus, s'il est sages,
Soit grans, petis, vallès ou pages.
Il couvient que pour fol se rende
Qui ne s'avise, eins qu'il demande;
Et aussi vient souvent contraire
De parler, quant on se doit taire,
Car on dit que trop parler cuit.
Et vraiement, si com je cuit.
Qui plus couvoite qu'il ne doit,
Sa couvoitise le deçoit.
Et demander de couvoitise
Est engenrez contre franchise;
N'on ne doit pas si haut monter
Qu'on ait honte dou desvaler,
Eins doit on le moien eslire,
Car meintes fois ay oï dire,
Qui plus haut monte qu'il ne doit
De plus haut chiet qu'il ne vorroit.
Pour ce fait bon parler a point
Par scens, par avis et par point,
Doucement, sans maniere ruste,
Et demander ce qui est juste,
Car encontre bon demandeur
Appartient bon escondisseur.
Et, biau sire, Bonne Esperence
Qui moult a valour et puissance,
Comme sage et bien doctrinée,
Loial, juste et bien avisée,
Vous a consillié sagement,
Ce m'est avis. Et vraiement,
Tant vaut, tant scet, tant a pooir,
Tant puet aidier, tant puet valoir,
Tant est pour chascun necessaire,
Tant est courtoise, debonnaire,
Bonne, gentil, franche, amiable,
Loial, noble, honneste, crëable,
Large de joie et de confort,
Abandonnée en reconfort,
A bien faire et raison encline,
Tant par est nette, pure et fine
En fais et en meurs, que son ouevre
Bonne appert partout ou elle ouevre.
Tant est bonne en condicion
Et vraie, qu'a m'entention
On ne devroit riens escondire
Qu'elle vosist faire ne dire.
Si ne seroie pas vaillant,
Se je li estoie faillant,
Ne s'en riens la desavouoie.
Pour ce dou tout mes cuers s'ottroie
A son plaisir et a son vueil,
Car tout ce qu'elle vuet je vueil;
N'a ce mon cuer n'iert anemi
Qu'elle a dit et promis de mi,
Eins yert bonnement avouée,
Sans penre terme ne journée.
Si que, biaus dous loiaus amis,
Tout ce qu'elle vous a promis
Aveu, ratefi et tenray,
Si que ja contre ne venray.
Pour ce vous pri que des or mais
Soiez cointes, jolis et gais,
Loiaus, secrez sans venterie,
Car vous avez loial amie.
Et certes, amis, bien pensoie
Que la vostre amour estoit moie,
Comment que riens n'en deïssiez
Et que samblant n'en feïssiez.
Mais quant Esperence s'en mesle,
Je ne doy pas estre rebelle
A son voloir, eins vous ottroy
Loiaument de m'amour l'ottroy;
Qu'elle m'a dit que vous m'amez
Et vuet qu'amis soiez clamez.»
L'AMANT.
Adont me mis sans detrier
A genous pour li mercier.
Mais elle tantost s'abaissa
Vers moy et pas ne m'i laissa,
Einsois volt que je me dressasse
Et qu'en alant a li parlasse.
Si que je me levay tous drois
Et la merciay, ce fu drois,
Nom pas einsi com je devoie,
Mais si com faire le savoie.
Et quant je l'os remercié
Cent mille fois et gracié
De l'onneur qu'elle me faisoit,
Quant mon cuer einsi appaisoit,
Comment que, sans riens retenir,
Siens fusse, et siens me vueil tenir,
Einsi com ci dessus dit l'ay.
Encores li renouvelay
Et li donnay le cuer de my,
Corps, foy et loiauté d'amy
A tous jours mais, sans dessevrer,
Tant que mors m'en fera sevrer.
Et elle les reçut et prist,
Dont mon cuer de grant joie esprist.
Et pour ce qu'on n'aperceüst
Riens de nos amours ou sceüst,
Une damoiselle appella,
Qui tost oy son appel a.
Si li parla d'autre matiere;
Et lors je me treï arriere
Devers dames et damoiselles
Qui enquirent de mes nouvelles
Et me firent pluseurs partures
D'amours et de ses aventures.
Certes, et je leur respondoie
Moult long de ce que je pensoie,
Car toudis leur fis dou blanc noir,
Tant que nous fumes au manoir
De quoy nous estiens assez près.
Si y venimes tuit après
Ma dame qui devant aloit.
Drois fu, car Raisons le voloit.
Quant la fumes, ce fu mes grez.
Si montames par les degrez
En une chapelle moult cointe,
D'or et de main de maistre pointe
Et des plus trés fines coulours
Qu'onques mais veïsse que lours.
Si fu la messe apparillie,
Devotement ditte et oye.
Et la fis je mes orisons
A Dieu, et mes afflictions,
Qu'il me vosist sauver ma dame
En honneur, en corps et en ame,
Et qu'eür, scens, grace et vigour
De garder sa pais et s'onnour
Me donnast, et de li servir
Pouoir, si com je le desir,
Et qu'elle eüst com raisonnable
Mon petit service aggreable.
Ce fu la fin de ma priere.
Quant la messe fu dite entiere,
J'oï sonner une trompette
Dont uns chambellains haut trompette.
Qui adont veïst gent de court!
Chascuns a son office accourt,
L'un devers la paneterie,
Et l'autre en la boutillerie,
Li autre vont en la cuisine,
Selonc ce que chascuns cuisine.
Messagiers et garsons d'estables
Dressent fourmes, trestiaus et tables.
Qui les veïst troter et courre,
Herbe aporter, tapis escourre,
Braire, crier et ramonner
Et l'un a l'autre araisonner,
François, breton et alemant,
Lombart, anglois, oc et norment
Et meint autre divers langage,
C'estoit a oïr droite rage.
Qui d'autre part veïst pingnier,
Polir, cointoier, alignier
Vallès tranchans et eaus parer
Et pour leur maistre pain parer,
Faire tailloirs, demander napes
Et de leurs mains oster les rapes,
L'un sëoir jus, l'autre troter,
Et l'autre ses crotes froter,
Laver et nettoier leurs mains,
A l'un plus et a l'autre mains,
Einsois qu'on alast assëoir,
C'estoit merveilles a vëoir.
Car il menoient moult grant noise,
Einsi com chascuns crie et noise:
“Faites tost; la messe est chantée,
Et l'iaue est grant piessa cornée.”
Quant on ot chanté tout attrait,
Chascuns ala a son retrait,
Qui dut son corset desvestir,
Pour le seurcot ouvert vestir.
Après vint chascuns en la sale
Qui ne fu vileinne ne sale,
Ou chascuns fu, ce m'est avis,
A point honnourez et servis
Einsi de vin et de viande
Com corps et appetis demande.
Et la pris je ma soustenance,
En regardant la contenance,
L'estat, le maintieng et le port
De celle ou sont tuit mi deport.
Mais qui veïst après mengier
Venir menestrels sans dangier,
Pingniez et mis en puré corps!
La firent mains divers acors.
Car je vi la tout en un cerne
Viële, rubebe, guiterne,
Leü, morache, michanon,
Citole et le psalterion,
Harpe, tabour, trompes, naquaires,
Orgues, cornes, plus de dis paires,
Cornemuses, flajos, chevrettes,
Douceinnes, simbales, clochettes,
Tymbre, la flaüste brehaingne,
Et le grant cornet d'Alemaingne,
Flajos de saus, fistule, pipe,
Muse d'Aussay, trompe petite,
Buisines, eles, monocorde
Ou il n'a c'une seule corde,
Et muse de blef tout ensemble.
Et certeinnement, il me semble
Qu'onques mais tele melodie
Ne fu veüe ne oïe,
Car chascuns d'eaus, selonc l'acort
De son instrument, sans descort,
Viële, guiterne, citole,
Harpe, trompe, corne, flajole,
Pipe, souffle, muse, naquaire,
Taboure, et quanque on puet faire
De dois, de penne et de l'archet
Oy j'et vi en ce parchet.
Quant fait eurent une estampie,
Les dames et leur compaignie
S'en alerent, ci deus, ci trois,
En elles tenant par les dois,
Jusqu'en une chambre moult belle;
Et la n'ot il celui ne celle,
Qui se vosist esbanier,
Dancier, chanter ou festier
De tables, d'eschaz, de parsons,
Par gieus, par notes ou par sons,
Qui la ne trouvast sans arrest
A son vueil l'esbatement prest.
Et si ot des musiciens
Milleurs assez et plus sciens
En la viez et nouvele forge
Que Musique qui les chans forge,
N'Orpheüs, qui si bien chanta
Que tous ceaus d'enfer enchanta
Par la douceur de son chanter,
Devant eaus ne sceüst chanter.
Quant on ot rusé longuement,
Uns chevaliers isnelement
Hucha le vin et les espices.
Bien croy que ce fu ses offices,
Car en l'eure, sans delaier,
Y coururent li escuier.
Quant on ot espices eü
Et de ce vermillet beü,
Midi passa; la nonne vint.
Pour ce penre congié convint;
Si le prist chascuns et chascune
Selonc la maniere commune.
Mais j'atendi tous des darriens,
Com cils qui ne pensoie a riens,
Fors a ma douce dame gente
Que je vëoie la presente.
Et quant je vi qu'il fu a point
D'aler vers li, n'atendi point,
Einsois m'alai recommander
A li et congié demander.
Se li dis d'une vois bassette
Et de maniere assez simplette:
“Moy et mon cuer vous recommant,
Ma dame, et a Dieu vous commant,
Com cils qui vivre ne porroie,
Se par amours ne vous amoie,
Car l'amour de vous me soustient
En vie et en joie me tient.”
Elle, com vaillant et courtoise,
Bonne et sage, sans faire noise,
Me respondi:
LA DAME.«Mes chiers amis,
Puis qu'Amours ad ce nous a mis
Que nos deus cuers ensamble joindre
Vuet sans partir et sans desjoindre,
Et que faire vuet un de deus,
Pour Dieu, ne faisons paire d'euls.
Car il sont perdu et honni,
Se si pareil et si onni
Ne sont qu'en bien et mal commun
Soient, et en tous cas comme un,
Sans pensée avoir de maistrie,
De haussage ou de signourie.
Qu'adès a tençon et rumour
Entre signourie et amour.
Et seurtout que chascuns regarde
Qu'onneur et pais a l'autre garde.
Et pour ma pais je vueil savoir
Dont cilz anelès vint, qu'avoir
Ne vous vi onques mais anel.»
L'AMANT.
Je dis: «Ma dame, ce m'est bel
Que le sachiés; si le sarez,
Et se vous volez, vous l'arez.
Esperence le me donna,
Quant a moy tant s'abandonna
Que foy et amour me promist,
Et de son doi en mien le mist.»
LA DAME.
«Fist?»
L'AMANT.«Ma dame, oïl, vraiement.»
LA DAME.
«Et je vueil qu'amiablement
De vostre anel au mien changons,
Et que ce soient nos changons.»
L'AMANT.
« Et je, qui de ce grant joie eus,
Li respondi com moult joieus:
“Chiere dame, Dieus le vous mire.”
Lors prist doucement a sousrire
Et de sa blanche main polie,
Poteleuse, nette et onnie,
En signe d'eüreus amant
Me mist un trop biau diamant
En mon doy, et prist l'anelet
D'Esperence, tel comme il est.
Mais tout einsi qu'elle tenoit
Mon doy, soudeinnement venoit
Entre nous deus Douce Esperence,
Pour parfaire ceste alience,
Dont moult lié et moult joieus fumes,
Quant a nostre conseil l'eümes,
Pour ce que, se li uns deïst
Riens contre l'autre ou meffeïst,
Qu'elle le peüst corrigier
Et selonc son meffait jugier
Avec amour et loiauté
Qui ont la souvereinneté
Et qui sont des amoureus juge,
Pour ce que chascuns a droit juge,
Et qu'elle peüst tesmongnage
Porter que de loial corage
Me donna s'amour et je li.
Si que de nous n'i ot celi
Qui adont par dit et par fait
Ne l'acordast de cuer parfait.
Atant de ma dame parti;
Mais d'un regart me reparti
Si vray et d'un si dous langage,
Qu'elle retint mon cuer en gage.
Dont si liez fu et si joians
Que de tous les biens fu joians,
Quant Esperence ot assevi
Si bien ce qu'elle m'ot plevi,
Et pour la joie que j'avoie
Ce rondelet fis en ma voie:

“Dame, mon cuer en vous remaint,
Comment que de vous me departe.
De fine amour qui en moy maint,
Dame, mon cuer en vous remaint.
Or pri Dieu que li vostres m'aint,
Sans ce qu'en nulle autre amour parte.
Dame, mon cuer en vous remaint,
Comment que de vous me departe.”

Quant j'eus finé mon rondelet,
Je me mis en un sentelet
Qui me mena en une marche
Ou toute joie maint et marche,
D'armes, d'amours, de festoier,
De jouster et de tournoier,
Et de toute autre bonne vie.
Si me mis en la compaingnie
Et fis a mon petit pooir
Selonc ce que je pos vëoir
Que li autre se demenoient,
Et vos faire ce qu'il faisoient,
Comment qu'a droit ne le feïsse;
Mais il failloit que j'aprenisse,
Car qui n'aprent en sa juenesse,
Il s'en repent en sa vieillesse,
S'il est tels qu'il le sache entendre:
Car trop noble chose est d'aprendre.
Pour ce mes cuers s'i deduisoit,
Car ma dame ad ce me duisoit.
La demouray longuettement
En joie et en esbatement,
Tant qu'il fu temps de repairier
Vers celle ou sont mi desirier.
Si me mis briefment au retour
Vers son gent et faitis atour
Cointe et bel; s'i vins a tele heure
Que je cuidai, se Dieus m'onneure,
Que li cuers me deüst partir.
Car je vi de moy departir
Ses trés dous yeus, et autre part
Traire et lancier leur dous espart;
Et ne sceus se ce fu a certes;
Mais j'en fui près de morir, certes;
Car de samblant et de maniere,
De cuer, de regart et de chiere
Qu'amis doit recevoir d'amie,
Me fu vis qu'elle estoit changie,
Et pensay qu'elle le faisoit
Pour autre qui mieus li plaisoit.
Lors renouvela ma pesence,
Et cheï en une doubtance
Si grief, si pesant et si pesme,
Que de joie ne que de cresme
Dedens mon cuer ne demouroit
Pour la doubte qui l'acouroit.
Lors fu en grant merencolie
Comme cils qui pense et colie,
Contrepense, estudie et muse,
S'a certes estoit, ou par ruse,
Ou se ses cuers einsi plaier
Me voloit, pour moy essaier.
Mais si trés aviseement
Le faisoit et si soutieument
Que je ne pos onques le voir
De la mansonge concevoir.
Si m'avisai que je feroie,
Et pensai que je li diroie:
“Ma chiere dame, vous savez
Comment moy et mon cuer avez,
Comment je vous aim sans retraire,
Comment vous me poëz deffaire
Et mettre a mort, se vous volez,
Se vo dous regart me tolés.
Dame, et se vous avez corage
D'autre recevoir en hommage,
Ou de moy tenir en penser,
Qu'envers moy daingnissiés fausser,
Ou de moy de vous estrangier
Qui sui en vostre dous dangier,
Pour Dieu, dame, tant vous fiez
De moy, las! que vous m'ociez,
En moy disant sans couverture
Que vous n'avez mais de moy cure.
Car il me vaut trop mieus morir
Pour vous a un cop que languir.”
Si que tout einsi, sans attente,
Li dis tout mon cuer et m'entente.
Si m'escouta diligenment
Et me respondi erranment:
“Biaus dous amis, soiez en pais
De tout ce que je di et fais;
Car je le fais pour le millour
Et pour mieus celer nostre amour,
Car qui en amours ne scet feindre,
Il ne puet a grant joie ateindre,
N'il n'a pooir de bien celer
Ce qu'il ne vorroit reveler;
Car li mondes est si divers,
Si mesdisans et si pervers
Et pleins de si fausse contrueve
Qu'au jour d'ui on dit et contrueve
Ce qui onques ne fu pensé.
Amis, et pour ç'ay je pensé
De faire un samblant general
A tous, sans riens d'especial,
Fors a vous seul, quant poins sera;
Ne ja vos cuers ne trouvera
En moy, dont doiez avoir doubte
Que m'amour ne soit vostre toute,
En honneur et en loiauté,
Sans nul rain de desloiauté.”
L'AMANT.
Ma dame einsi m'asseüra
Et de ce moult fort me jura.
Comment que puis mainte paour,
Maint dur assaut et maint estour,
Meinte dolour, meinte morsure
Et meinte soudeinne pointure,
Maint grief souspir, mainte hachie
Et mainte grant merencolie
M'en ait couvenu soustenir,
Nompourquant je me vos tenir
De tous poins a fermement croire
Qu'elle disoit parole voire.
Car cils qui encontre lui pense
A par lui se rïote et tense,
N'a droit ne se puet resjoïr,
Qu'il ne puet de joie joïr.
Et d'autre part, loiauté pure,
Bonté, raison, scens et droiture,
Franchise, honneur et gentillesse,
Honte, verité et noblesse,
Avec toutes bonnes vertus
Dont ses gens corps est revestus
Qui a toute heure l'acompaignent,
Gardent, nourrissent et enseingnent,
Ne se deingnassent assentir
Qu'en riens la laissassent mentir.
Et aussi qui aimme sans blame
En tous cas doit croire sa dame,
Einsi comme il vuet qu'on le croie.
Si que pour ce je la crëoie,
Et qu'il m'iert vis qu'en amité
Me disoit pure verité,
Que j'estoie en sa bonne grace.
Or doint Dieus que jamais ne face
Chose de quoi perdre la puisse,
Et qu'amie et dame la truisse,
Einsi com je li suis amis,
Qui a li sui donnez et mis,
Sans partir en, n'a mort, n'a vie:
Car qui bien aimme, a tart oublie.
Mais en la fin de ce traitié
Que j'ay compilé et traitié
Vueil mon nom et mon seurnom mettre,
Sans sillabe oublier, ne lettre;
Et cils qui savoir le vorra
De legier savoir le porra:
Car le quart ver, si com je fin,
Commencement, moien et fin
Est de mon nom, qui tous entiers
Y est, sans faillir quars ne tiers.
Mais il ne couvient adjouster
En ce quart ver lettre, n'oster,
Car qui riens y adjousteroit,
Mon nom jamais ne trouveroit,
Qu'il n'i eüst ou plus ou mains.
Et pour ce que je suis es mains
De loyal Amour que j'aim si,
Li fais hommage et di einsi:
“Bonne Amour, je te fais hommage
De mains, de bouche, de corage,
Com tes liges sers redevables,
Fins, loiaus, secrez et estables,
Et met cuer, corps, ame, vigour,
Desir, penser, plaisence, honnour
Dou tout en toy avec mon vivre,
Com cils qui vueil morir et vivre
En ton service, sans retraire.
Et certes, je le doi bien faire,
Quant tu me donnes tel espoir
Qu'adès mieus recevoir espoir,
Et que ma douce dame chiere
De bon cuer et a lie chiere
Verra ce dit qu'ai mis en rime,
Comment qu'assez nicement rime.
Et cils espoirs qui en moy maint
Qu'encor ma chiere dame m'aint
Mon cuer si doucement resjoie
Qu'en grant santé et en grant joie
Li change mal, u tu me dis
Que pris en gré sera mes dis.
Or doint Dieus qu'en bon gré le pregne,
Et qu'en li servant ne mesprengne.”
Explicit Remede de Fortune.
